«Озодлик» радиосининг ўзбек хизматига Оҳангарондан раддия – ТАФСИЛОТ\nТафсилот 2 comments 863 марта кўрилган\n«Озодлик» радиосининг ўзбек хизматига Оҳангарондан раддия\nШу кунларда ижтимоий тармоқларда сизларнинг навбатдаги иғвогарлигингиз ҳақида айтиб қолишди. Касбим тақозосига кўра, шунингдек, гап бугун мен фаолият кўрсатаётган ҳудудга доир бўлгани учун тобора бардавом бўлаётган қутқуларингиз баёнини ўқиб чиқдим. Тошкент вилоятидаги, сизнингча, мисли кўрилмаган “хўрлик” ҳақида зав-шавқ билан ҳикоя қилганингизни англагач, ғазабим қайнади.\nМақсадга ўтишдан бурун, яна бир мулоҳаза. Жаноб аноним муаллиф! Табиийки, бу оламда барча кимгадир ва ёки қандайдир маслакка хизмат қилади. Ўйлайманки, сиз ҳам мақола ёзаётганда, албатта, давлатга хизмат қилаётганингизни, тарихий Ватанингизда кучли фуқаролик жамияти, демократик тузум учун курашаётганингизни, қўйингчи, адолат пешвоси эканингизни хаёл қилган бўлсангиз эҳтимол… Ва мен ҳам виждон амри билан ушбу эътирозни ёзаётганимда жонажон Ватанимга, ҳақиқатга хизмат қилаяпман, деб ўйлаяпман. Қарангки, ҳақиқатга хизмат қилиш тушунчаси сизу менинг онгимда турлича жилва қилаяпти. Аммо, нишонимни, исму фамилиямни аниқ кўрсатиб, жараённинг ичидан туриб ёзаётган жавобимни ўқигач, минбаъд ўйлаброқ қалам тебратасиз, деган умиддаман.\nБиринчидан, бу ҳақда туман электр тармоқлари корхона раҳбари Баҳром Маматов билан суҳбатлашганимда (агар сўрасаларингиз, аудиофайлни юборишим мумкин), сизлар ёзган матнни ўқигач, бу инсон, ишонасизми, қаҳқаҳа отиб кулди. “Бу қандай чўпчак, тентак эмасми булар?”, деди. Ўша мақолада қайд этилишича, туманда ҳозир икки юз нафар атрофида электрдан қарздорлар бор эмиш. Аслида бу рақамлар хато. Ва яна бир жиҳати борки, агар лозим кўрилса, бир хизматчининг ўзи кун давомида барча қарздорларни таъминотдан узиши мумкин. Аммо бу ерда мавжуд қарздорликнинг миқдори, тўловлар санаси, узлуксизлиги, оиланинг имконияти инобатга олинаяпти. Айтганча, истеъмолчини таъминотдан узиш шунчаки, бир одамнинг азму қарори билан бўладиган жараён эмас. Бунинг учун етарли асослар ва МИБнинг, баъзи ҳолларда суднинг аралашуви керак бўлади. Хуллас, олисдаги ҳамкасблар, мен сизга туман электр тармоқлари корхонаси раҳбарининг телефонини тақдим қиламан. Интервью олмоқчи бўлсангиз, марҳамат, касб этикасига амал қилиб, аввал ўзингизни таништириб, мақсадингизни айтиб, кейин муомала қилингки, холислигингизга шубҳа қолмасин.\nМарҳамат: Баҳром Маматов, Оҳангарон тумани электр тармоқлари корхонаси раҳбари – +99890 323 89 35.\nИккинчидан, бу ерда гапни чувалаштириш бор, ёлғон аралашган. Чунки, Оҳангаронда пахта йиғим-теримига ҳашарчи жалб қилиш жараёни сизлар айтгандек эмас, бошқача услубда олиб борилаяпти. Мен ҳам туманда аҳоли билан уйма-уй юриб мулоқот қилиш бўйича тузилган ишчи гуруҳлардан бирининг аъзосиман. Деярли ҳар куни кечаётган бундай мулоқотларда хонадонларда бўлиб, турли масалаларда, хусусан, коммунал тўловдан қарздорлик борасида ҳам суҳбатлашаяпмиз. Бу ишчи гуруҳ фақат пахтага теримчи жалб қилиш масаласи билан шуғулланади, десалар туҳматдир. Биз одамларнинг жорий ҳаёт тарзи, яшаш шароити, давлат миқёсидаги турли тадбирларга муносабати, кайфиятини ўрганамиз. Аниқланган муаммолар секторлар кесимида шу куннинг ўзида туман ҳокимига етказилади.\nПахта масаласига келсак, дарҳақиқат, коммунал тўловдан қарзи бор айрим фуқароларга пахта теримида иштирок этиш тавсия қилинаяпти. Бироқ, улар ким – гап шунда. Уларнинг баъзилари қарздорликни узиш имконияти бўлмаган вақтинча ишсизлар, яна баъзилари оз миқдорда қарздорлиги бўлса-да, ойлар давомида кам таъминланганлигию бечораҳоллигини пеша қилиб, тўламай келаётганлардир. Нима десангиз денг-ку, лекин бу ўринда уларни теримга тарғиб қилиш ғояси адолатли, деб ҳисоблайман! Эътибор беринг, мен ТАРҒИБ қилиш дедим. Яъни, ҳокимият одамларни мажбурламаяпти, вазиятдан чиқишга йўл топиб бераяпти. Икки томоннинг келишуви билан бўлаяпти бу. Ваҳоланки, теримчиларни пахтазорга олиб бориш, техника ҳаражатлари, озиқ-овқат… Эҳ-ҳе… буларнинг бари қанчага тушишини ўйлаб кўраяпсизми?\n“Ҳақиқат – жараёндир” дейди фалсафа илми. Терим машиналари нега камлиги, қўл меҳнатига талаб юқорилиги каби омилларни олайлик. Буларга жавоб беришнинг ҳам мавриди келар. Бу йил Ўзбекистон тамомила янгича сиёсат олиб борганини, норматив-ҳуқуқий ҳужжатлар базаси мазмунан янгиланаётганини инкор этмассиз. Фермерлар билан ишлаш ҳам энди бошқача тарзда йўлга қўйилаяпти. Мен ўйлайманки, бу йилги пахта ҳосили йиғим-терим кампанияси билан фермерларнинг ўзи ташкилий жиҳатдан шуғулланиши, ҳашарчи ёллаши учун вазият, ҳуқуқий замин тайёрлашга вақт етишмади. Лекин давлатимиз шундай қадам ташладики, кейинги йиллардан бошлаб, ер эгасининг ўзи давлат олдидаги ҳар қандай мажбуриятининг ижроси учун шахсан жавоб беради. Даромадини мустақил тасарруф этиш имконияти берилган фермер учун бу муаммони ҳал қилиш, одамлар билан мустақил келишувга эришиш, терим нархини белгилаш учун асослар етарли бўлади. Англаяпсизми, мана шу механизмни ишга тушириш, бири-бирини тақозо қиладиган муҳим қарорларни қабул қилиш, энг муҳими, бу қарорларнинг реал манзара касб этиши, одамлар онгига тўла етиб бориши учун вақт керак бўлади, албатта. Биз ҳозир ана ўша вақт палласидамиз.\nДалаларда мўл ҳосил бодроқдай бодраб ётганда, оппоқ пахта – шу ўзбекнинг ризқ-рўзи кузнинг омонат қуёшида сарғариб бораётганда, сизнингча, давлат нималар қилиши керак эди?\nЯна бир факт. Одамларга вазиятни тушунтирганимизда, жараёнга ҳисса қўшишга чорлаганимизда, ҳосилни нест-нобуд бўлишига йўл қўймасликни сўраганимизда: “Ватан нима ишга буюрса, розиман” деганлар бўлди… Баъзида оддий инсонларнинг – уй бекаси, уста, новвой, темирчиларнинг Ватанпарварлигини кўриб, тўлқинланиб кетади одам. Ишонинг, бу воқеалар сиз аянчли манзара ясаган Оҳангаронда, айни шу кунларда, шу соатларда бўлаяпти.\nАбдулла Қодирийнинг “Меҳробдан чаён” романида шундай эпизод бор. Анвар Мирзо дор остида (эшефотда) турибди. Софдил йигитни туҳматлар билан шу ерга келтирган Абдураҳмон домла хунук тиржаяди. Анвар Мирзо ҳам унга қараб кулимсирайди. Анвар Мирзо унга қарата сўз айтади. Бу сўзнинг мазмуни шундайки, мана, домла, мен сизнинг қутқуларингиз билан бугун дор остида турибман. Аммо сиз ҳам, мен ҳам куламиз. Аммо менинг кулгимда адолат бор, сиз титрайсиз. Биласизми, нимага? Чунки, виждон роҳатда… Сиз ҳам, муҳтарам муаллиф, виждонингиз билан обдан гаплашиб кўринг-чи, бугун ўз Ватанида хотиржам яшаётган миллионлаб юртдошларимизнинг қалбидек, сизда ҳам руҳан осойишталик, кўнгил мувозанати, виждон роҳати бормикин?..\nНималар деяпсиз, жаноб? Оҳангароннинг қаерида электр тансиқлиги бор экан? Айрим қарздорларга МИБ томонидан, ўрнатилган тартибда, чора кўрилаётган бўлса, туман миқёсида электр танқис, деб аюҳаннос солишга қандай ҳуқуқ бор сизда? Қани асос, қани мантиқ, қани адолат?\nИзоҳ: Бу ердаги қитмирлик ва журналистнинг айёрлигини кўрингки,туман электр тармоқлари мутасаддисининг пахтага чиқмаган абонентлар электр таъминотидан узилаётгани борасида нима деганини келтириб ўтмайди-да, гапнинг бошқа қисмини ҳавола қилади: “Бир ярим, икки, уч миллион сўм қарзи борларни узяпмиз”. Кўраяпсизми, қандай тубанлик бор бу ерда. Ҳой банда, эҳтимол улар ўз ишини қилаётган, қарздорларга чора кўраётгандир? Йўқ. “Мухбир”га бу жиҳати аҳамиятсиз. Муҳими, айёрлик билан шубҳали, провакацион мулоҳазасини айтиб олса, бас… Кечирасиз, бунақаси кетмайди. Мухбирмисиз, марҳамат қилиб, этикетга амал қилинг, асослар тўла бўлсагина респондентнинг у ёки бу масаладаги қарашларини тақдим этинг.\nМақолалардаги қолган гаплар эса кўнгилни айнитар даражада тутуриқсиз, юзаки сўз ўйинлари. Баъзи даққи гапларига эса юқорида қисман жавоб бериб ўтганимиз учун, бир кинода айтилганидек, “Давлатни жуни билан ўзингнинг жунингни аралаштирма!”, дегим келади. МИБ ўз ишини қонун доирасида бажаради ва унинг пахтага алоқадорлиги, аввалги ўринларда айтганимиздек, баъзи истисно вазиятларгагина тааллуқли, холос. Яъни, агар қарздор ишсиз бўлсаю, пахта теримида қатнашиб, қарзини маълум қисмини узишга имкон сўраса, бунга рухсат берилади. Бу ерда ижтимоий адолат борлигини қандай инкор қиласизлар, жаноби “адолатпарварлар”?\nБиз эътироз билдирилаётган мақоланинг муаллифи “Муаммони ҳал қилиш воситаси – муаммо” дея заҳарханда қилади. Муаллиф бу билан коммунал тўловларни ундириш муаммоси пахтага теримчи жалб қилиш муаммосини ҳал қилишда восита бўлаяпти, демоқчи.\n“Озодлик” радиоси ўзбек хизматининг бундай тактикалари таниш. Улар томонидан ёзилган сафсаталарни аввал ҳам тармоқларда, касб тақозосига кўра, бир-икки ўқиганим бор. Касбим журналист бўлгани учунми, маҳоратини, истеъдодини ифлос ўй-хаёлларга алмашган, хусусий ғояларини одамлар тилидан тасдиқлатиб олишга уринганларни икки-уч жумласиданоқ дарров танийман. Гапнинг негизи, илдизи қаерда эканини чамалаб кўраман.\n“Муаммони ҳал қилиш воситаси – муаммо” деган тезиснинг ғарази, ўқувчи миясига чуқур ўрнашадиган жиҳати шуки, бир қарашда сўзлар ҳақиқатдек туюлади. Эътибор беринг, кишилик жамияти тарихидаги исталган ижтимоий-сиёсий воқеликка нисбат берилса, мос тушадиган бу универсал тезис теримчи ва коммунал тўловлар мавзусига тиқиштирилаяпти. Ақлли одамлар, манипуляторларнинг қўлланмаларидан хабардор, ҳушёр дўстлар, бу ўринда, инсонлар онгида пўртана, ғалаён, норозилик пайдо қилишда универсал тезисдан устомонлик билан фойдаланилганини дарров тушуниб оладилар. Лекин, улар киши онгида портлайдиган бомба тариқасида айтган ғоялари донишманд ўзбек халқининг минг йиллар аввал айтган “Қарс икки қўлдан чиқади”, деган эзгу мақолини қўпол ҳамда жирканч мақсадга йўналтирилган варианти эканини билиб қўйишса, дейман.\nМасалага реал қаралса ва холис кўз билан синчиклаб текширилса, “Муаммони ҳал қилиш воситаси – муаммо” деган умумий қараш алдамчи экани аён бўлади. Ўзбекистонда, хусусан, Оҳангарон туманида ҳам фаросатли одамлар ишлайди. Улар ҳам зиммасида бурч ва вазифаларини адо этиш учун барча имкониятларини ишга солаяпти. Тўғри, биз сизлар истагандек жудаям “демократлашиб” кетмаганмиз. Бир йилда 33 марта қурол алмаштирадиган, кейин бегуноҳ одамларни пешайвонидан тариллатиб ўққа тутадиган Стивен Педдоклар, юзлаб ёш болаларни шафқатсизларча ўлдирадиган Брейвикларга эркинлик берадиган қонунлар ишлаб чиқмадик (ва бундай бўлмайди ҳам). Балки, шундан жаҳлланаётгандирсиз?\nАйтганча, яқинда эшитиб қолдим. Норвегияда жазо муддатини ўтаётган жаноб Брейвик қамоқдан туриб баёнот берибди. Эмишки, у мемуар (қамоқда) ёзаётганда ручкаси бармоғини қавартирибди. Энди у қамоқдан туриб шу ручка ишлаб чиқараётган фабрикани судга берармиш??? Натижаси нима бўлган – билмадим. Ўшанда уни қамоқхонадаги хоналарининг сурати илова қилинганди. 5 юлдузли бўлмаса ҳам, 3 юлдузли меҳмонхонадан фарқи йўқ. Мана, сизлар ёқлайдиган демократиянинг оқибати! Маслаҳатим, сизлар ҳадеб пахта мавзусига ёпишмасдан, жаноб Брейвикнинг жорий аҳволи, соғлиғи, инжа бармоқлари нақадар оғриб қолгани ҳақида батафсилроқ мақола ёзинглар. Ахир сиз каби касбига хиёнат қилган, асл инсоний ахлоқни унутган журналистларнинг “хизмати” билан бугун гейлар, Брейвиклар дахлсиз қаҳрамонларга айланиб улгурди…\nЯна бир реал манзара. Ўзбек халқи пахтадан жирканмайди. Уни теришда иштирок этишни эса, қандай тушунтирсам экан, баъзида қўмсайди одам. Бу қуллик, тобелик ва ёки бошқа нарса эмас, миллий бойлигимиз ва йиллар давомида давлатнинг даромад манбаи бўлиб келган маҳсулотга меҳр, деган бўлардим. Пахта тарихда ўзбекнинг бошига фақат кулфатлар келтирган деган янглиш тасаввурлар халқнинг фикри эмас, яккам-дуккам учрайдиган издошларингизнинг қутқуси, холос…\n“Орамиздан сотқин чиқмаса, бизни ҳеч ким енга олмайди” деган эди ўз вақтида Биринчи Президент. Сизларга кимлар ва қандай мақсадда ахборот бераётганию, қай сабабга кўра туман раҳбарияти атрофида ажиотаж пайдо қилаётгани ҳам тушунарли. Чунки, уларнинг ҳақиқатталаблик рутбасига бурканган ифлос башарасини мажлисларда, турли тадбирларда, идоралар йўлакларида кўраман. Улар ўз хизмат вазифаларини тўлақонли бажара олмагани, буни астойдил хоҳламагани учун йиғинларда раҳбардан ҳақли танқидлар эшитганча, гезариб ўтиради. Сўнгра, йиллар давомида ўзи хон, кўланкаси майдон бўлиб келган ўшалар “язувчи” дея қозонган номини ўртага қўйиб, жон сақлашини аллақачон тушунганман. Ва бунинг отини шантаж дейдилар.\n“Бир дўстим дўст бўлди душманим билан,\nБас энди, дўст эмас, у маним билан.\nЗаҳар аралашган шакар заҳардир,\nМорга қўнган пашша тенг ғаним билан…”\nАслида, мана шундай каслар ҳокимиятни халққа қарама-қарши қўйиш билан шуғулланадилар. Нега шундай бўляпти? Чунки, Ўзбекистоннинг янги раҳбарияти мамлакатни жадал ривожлантириш йўлида умумий сафарбарлик эълон қилди. Қабул қилинаётган ҳар бир ҳуқуқий ҳужжатнинг ижроси бўйича жуда катта ҳажмда иш олиб борилаяпти. Бу эса қуйи бўғинлардаги раҳбарлардан янгича иш олиб боришни, тезкорликни, шахсий масъулиятни талаб этаяпти. Бугун туман, шаҳар ҳокимининг иш вақти шу қадар тиғизки, уларни бирон маротаба дам олиб, чақчақлашиб ўлтирганини кўрмадим.\nБугун хориж “холис” ОАВсига ўз “дард”ини достон қилаётган баъзи фуқароларимизни – фаришта ролини ўйнаётган талантсиз актёрларни ҳам сира иккиланмай, “бешинчи колонна” дегим келади. Чунки, мамлакатимизда ТВ, матбуот, интернет нашрлари орқали фуқароларнинг ҳақ-ҳуқуқлари, эркинликлари дадил ҳимоя қилинаётган вазиятда, четдан паноҳ излаш нега керак бўлиб қолди экан?..\nОҳангарон мисолида айтадиган бўлсам, бизнинг газетамизда ҳам сизларнинг тахмину тусмолингиз, фисқу фасодингиздан фарқли равишда, асослироқ, ҳаққонийроқ, аниқ манзилга йўналган танқидий материал жуда кўп эълон қилинаяпти. Танқидий руҳни, очиқ-ошкора муҳитни, аввало туман ҳокимининг ўзи талаб қилаяпти. Маънавият ва адабиёт иши шу кеча-кундузда ҳар қандай соҳадан юксакда турибди! Куни кеча, шу пахта мавзуси қайнаб турган паллада, туман ҳокими, шаҳар ҳокими, ўринбосарлар ҳудуддаги 200 дан зиёд оилаларга бепул китоб тарқатди. Ҳаммаси бадиий адабиётлар, бири-биридан қизиқарли асарлар! Бундан ташқари, туман марказида катта кутубхона ташкил этилаяпти. Маблағ қаердан келди, дейсизми? Сизлар ҳам умрингизда бир маротаба хайрли, савоб ишни бошлаб кўринг, кейин биласиз ҳамфикрлар ва маслакдошлар ёғилиб келишини!\nСаноат шаҳри бўлган Оҳангаронда шундай тадбиркорлар борки, суҳбатида бўлсангиз, Ҳопкинс университети, Карнеги институти каби демократия “ўчоқ”ларининг айёрона ғоялари тумандошларимизнинг софдиллиги, закийлиги олдида фош бўлади. Эшитаяпсизми, найрангларингиз, ғояларингиз, чўпчакларингиз ўтмайди! Зотан, биз Абдулла Ориф шу йўлдан водийга ўтса, албатта, бирров меҳмонга айтиб, суҳбатида бўлишга ошиққанлар, ой сайин Ражабийлар, Зокировлар авлодини суҳбатга чорлаб, уларни мусиқа таълимини олаётган шу ерлик ёшларга ҳамнафас қилаётганлар, ижодкорларни бир дастурхон атрофига йиғиб, пойтахтдан келган катта устозлар иштирокида тез-тез мушоира ўтказиб турадиганлар, газетанинг нашр вақти 15 дақиқага кечикса, қўнғироқ қилиб, нега шундай бўлаётганини сўрайдиганлар – оҳангаронлик зиёлилар ҳақида гапираяпмиз.\nМен келажакни ана шу инсонлар, қалби Ватан, дея ёниб турган фидойи зиёлилар нигоҳида кўраман. Аммо бугун ўз қилмишлари учун ҳокимдан дакки эшитиб, халқ ичида шарманда бўлиб, эртасига “Озодлик”дан юпанч излайдиган ношудларнинг даври ўтган, дейман. Билиб қўйишингизни истардимки, Оҳангаронда шамол қаёқдан эсаётганини илғаб оладиган, асл манзара билан бўҳтонни фарқлайдиган журналистлар жуда кўп. Барот Исроил, Тожи Хушназаров, Акром Аъзамов, Абдишукур Наврўзов, Нурали Абдурасулов, Қудрат Одинаев, Зарифа Эралиева, Неъмат Душаев сингари забардаст ижодкорлар мактаб яратиб кетган ўзига хос ижодий устахона бор. Биз тумандошларимизни, бутун Ўзбекистон аҳлини ҳудуд ҳақидаги иғво, туҳматингиз билан заҳарлашингизга асло йўл қўймаймиз.\nМазкур мақола аввалида “Озодлик” радиосида Оҳангарон ҳақида эълон қилинган мақолаларнинг сарлавҳасини ўқишнинг ўзи кўп хулосаларга асос бўлиши айтган эдим. Сўз қуруқ бўлмаслиги учун айримларини келтириб ўтаман: “Ҳукумат теримга чиқмаганларга электрдан узиш ёки томорқасини тортиб олиш билан таҳдид қилмоқда”, “Ҳокимлар Бош вазирни саботаж қилмоқдами?”, “Тошкент вилояти мактабларида Мирзиёев келишига «Зарбдор 10 кун» эълон қилинди”, “Оҳангаронда 2 йилдан буён эмланмаган чорва оқсимга чалинди”, “Цемент заводи тегирмони икки ишчини эзиб ташлади”, “Оҳангарон конидан топилган олтин изловчилар жасади 13 тага етди”, “Ҳокимиятлар пахта теримчиларининг паспорт нусхаларини талаб қилмоқда”.\nМуҳтарам холис “Озодлик”чилар учун ғоятда характерли сарлавҳаям бор: “Ангренда ўзини эркак билган гермафродит эркак сифатида тан олинмади”. Бу мақолада фуқаролик ишлари бўйича Оҳангарон судида кўрилган масала ҳақида гап кетади. Аммо мухбирнинг позицияси, нимани ва қандай тарзда ҳимоя қилаётганини, уларнинг маслагини бир ўйлаб кўринг…\nСўзим якунида, ҳасад ва иғвога ташна нигоҳларингизни дунёнинг айрим давлатларида мавжуд қурол-яроғ савдоси эркинлигининг оқибатлари, бир жинсли никоҳлар, аксарият давлатларда террористик ташкилот деб тан олинган уюшмалар, партияларнинг штаб квартираси нима учун Лондон каби дунёга демократия экспорт қилаётган шаҳарларда жойлашгани сингари масасалаларга қаратишингизни, шулар ҳақида таҳлилий, холис мақолалар ёзишингизни сўрайман. Бир юзи билан терактларга қарши курашиб, иккинчи юзи билан уларга иссиқ қучоғидан жой бераётган давлатлар ҳақида кескин танқидий мақолалар ёзинглар, жаноблар…\n“Оҳангарон ҳаёти – Жизнь Ахангарана” газетаси бош муҳаррири\nДилоромхон Жавоб бериш\n3 oy олдин\nБеҳзод Қобулов,яшанг, жудаям нуқтасига урибсиз.Миллий бойлигимиз – пахтани териб олиш хеч кимга оғирлик қилаётгани йўқ, хашарга чиқаётганлар ўз хохиши билан чиқмоқдалар\nГўзал Жавоб бериш\nОтангизга раҳмат, Беҳзод!!!


Бугун Суперлигада чемпион аниқланиши мумкин\n26 ноябрь, 2018, 09:24\nТеглар:Локомотив | Пахтакор | Pepsi Суперлига\nЖорий йилдан ўзгача формат ва янгича ном олган Ўзбекистон чемпионатининг 2018 йилги мавсуми секин-аста ўз поёнига етиб бормоқда.\nСиз-у бизга шиддатли учрашувлар, ажойиб голлар, кутилган ва асло кутилмаган натижалар тақдим этаётган PEPSI Суперлига-2018 яна битта турдан сўнг ўз ниҳоясига етади. Бугун эса, 31-тур доирасидан ўрин олган сўнгги баҳс бўлиб ўтади.\nАйни пайтга келиб, мавсумни анча кўтаринки руҳда ўтказган “Навбаҳор”нинг бронза медалларига эга чиқиши маълум бўлиб улгурди. Бироқ ҳали чемпион номи аниқланганича йўқ. Мамлакатимизнинг янги чемпиони ва вице-чемпиони ким бўлиши эса бугун бўлиб ўтадиган навбатдаги “Тошкент дербиси”да аниқ бўлиши мумкин.\nБугун, PEPSI Суперлига 31-тур учрашувлари доирасидаги марказий тўқнашув бўлиб ўтади. Унда Ўзбекистоннинг амалдаги чемпиони – “Локомотив” чемпионатнинг олтин медалларига эга чиқиш бўйича рекордчи – “Пахтакор”га қарши баҳс олиб боради.\nМазкур жамоалар ўртасидаги беллашувлар ҳамиша шиддатли курашлар остида ва бутун ўзбек футболи жамоатчилиги диққат-марказида ўтиб келган. Бу сафарги тўқнашув ҳам аввалгиларидан ҳеч бир жабҳада асло қолишмаслиги тайин. Зеро бугун Суперлига ғолиби номи аниқланиши мумкин.\nАйни пайтда “Локомотив” ва “Пахтакор” жамоалари тўплаган очколари ўртасидаги фарқ 6 тани ташкил этмоқда. Агар олдинда турган супер-учрашувда “Локомотив” жамоаси ғалаба қозонса ёки дуранг ўйнаса ҳам кетма-кет учинчи йил чемпионат олтин медалларига эга чиқади. Бунинг учун “темирйўлчилар”дан эртага “шерлар”га имкониятни бой бермаслик талаб этилади. “Пахтакор” эса чемпионлик йўлида курашни давом эттириши учун йирик ҳисобда ғалаба қозониши лозим бўлади. Зеро иккала жамоанинг ўзаро ўйинларидаги устунлик “Локомотив” жамоаси томонидан бўлиб турибди.\nҲар қандай ҳолатда ҳам бугун иккала жамоа ҳам мавсумдаги энг муҳим ва қимматли ўйинини ўтказади. Жамоалар таркибларида тажриба ва маҳоратли футболчилар сони етарлича эканини инобатга олсак, эртага мураббийлар катта саҳнага чиқишлари эҳтимол.\nКўрамиз, омад бу сафар қайси гранд клубга насиб этар экан. Ҳаво ҳарорати айни пайтда юртимизда бироз совуқ бўлса-да, бугун майдонда “жанг” олиб борадиган футболчилар стадионга келадиган томошабинларни бир дам совуқ қотишларига имкон бермасликлари тайин.\nБаҳс соат 18:00 да “Локомотив” стадионида старт олади. Мавсумнинг энг муҳим ўйинини ўтказиб юборманг!\nПахтакорга омад ер булсин факат галаба


Шавкат Саломов: "Футболчиларни Суперлигадан Про лигага олиб келиб ўйнатиш осон эмас"\n25 февраль, 2021, 16:06\nТеглар:Бухоро | Шавкат Саломов\nСаломов "Бухоро"нинг режалари ҳақида гапирди\n"Бухоро" матбуот хизмати жамоанинг етакчи футболчиси Шавкат Саломов билан клубнинг мавсумга тайёрланиш жараёни билан танишиш мақсадида у билан кичик суҳбат уюштирди.\n– Aссалому алайкум Шавкат ака, жамоа сардори сифатида, сиз орқали жамоанинг ички муҳитини билмоқчи эдик, бу ҳақда нималар дея оласиз.\n- Aвваламбор ассалому алейкум, ички муҳит ажойиб, юқори жабҳада мавсумга тайёргарлик олиб бориляпти. Яқинда Тошкент шаҳрида ўқув машғулотлатларнинг биринчи босқичини якунлаб қайтиб, эндиликда ўзимизнинг машғулот базамизда иккинчи босқични давом эттиряпмиз. Барчамизнинг мақсадимиз ягона мавсумни юқори нотада ўтказиб, суперлигага йўлланма олиш. Бу борада вилоят ҳокимимиз ва жамоа раҳбарияти бизга максимал даражада кўмак бериб келишяпти.\n– Охирги кунларда жамоа атрофида бўлаётган гап-сўзлар ҳақида фикрингиз.\n- Нима ҳам дер эдим? Гап-сўзлар олдин ҳам бўлган кейин ҳам бўлаверади (кулади) Мен бир нарсани мухлислардан сўрар эдим, ҳар бир чиққан гап-сўзларга дарров ишониб кетаверишмасин, вақт олий ҳакам, озгина сабр қилишса, ҳақиқат ўз бўйини кўрсатади. Жамоада ички муҳит ажойиб, футболчи сифатида мени ҳамма нарса қаноатлантиряпти. Мураббий масаласига келсак, Даврон ака билан оилавий муаммо бўлиб қолган, бироз муддатга, бу ҳол ҳаммада ҳам рўй беради. 3-4 кун биз билан бирга бўлолмади холос. Лекин мени хурсанд қилган жиҳати, мухлисларининг жамоага бефарқ бўлмаганликлари, Даврон аканинг йўқлигини билиб, ҳар куни десам ёлғон бўлмайди, камида 30-40 киши бўлиб Даврон акани йўқлаб келиб, у кишига нисбатан хавотирларини билдириб туришди. Бир нарсага яна бир бор амин бўлдимки, жамоамиз мухлислари эътиборли ва жамоани жуда ҳам қаттиқ қадрлашади, футболни жуда ҳам севишади, ўз суюклиларини ёлғизлатиб қўйишмайди. Бундай мухлислари бор жамоада, тўп сураётганимдан хурсандман.\n– Бу йил янги жамоа тузилди, янги раҳбарият, улар олиб бораётган ишлар ҳақида фикрингиз.\n- Мен ўтган сафарги интервьюларимда ҳам буни такидлаб ўтганман, вилоят ҳокимимиз ва у кишининг ёрдамчилари, жамоамизнинг янги раҳбарларига ўз ташаккуримни билдираман фурсатдан фойдаланиб. ПРО лигадан Суперлигага чиқишимиз учун қўлларидан келган барча ишларни биз учун қилишяпти. Шароитларимиз аъло даражада десам муболаға бўлмайди. Раҳбарият яхши иш олиб боряпти, улар вазифани бажара оладиган футболчиларни жамоага олиб келишяпти, ҳали насиб қилса жамоамизни кучайтириш йўлида трансферлар давом этади. Тўғри, бу йўлда уларга ҳам осон эмас футболчиларни Суперлигадан, ПРО лигага келтириб ўйнатиш, сир эмас, бу ерда жуда катта маблағ ҳам сарф бўлади.\nЯна бир бор жамоа раҳбарларига катта раҳмат.\n– ПРО лигада янги мавсум бошланишига ҳам, сал вақтлар қоляпти, жамоамизнинг имкониятлари хақида икки оғиз.\n- Худо хохласа, бошланадиган мавсумда суперлига йўлланмасини олиш учун курашамиз, бунга кучимиз ҳам, иқтидоримиз ҳам етади деб ўйлайман. Жамоамиз бир катта оилага айланиб бўлган, бир мушт бўлиб охиригача биргаликда курашамиз. Фурсатдан фойдаланиб яна бир бор жамоамиз раҳбарларига ва жонажон мухлисларимизга ўз миннатдорчилигимни билдираман.\n"Бухоро" Шавкат Саломов, Алишер Саноев ва яна 13 футболчи билан шартнома имзолади. Жамоага легионерлар ҳам қўшилиши кутилмоқда


Finance.uz - "Ўзмиллийбанк" АЖдан акция: Visa карталари ўртасида комиссиясиз ўтказмалар\n"Ўзмиллийбанк" АЖдан акция: Visa карталари ўртасида комиссиясиз ўтказмалар\n"Ўзмиллийбанк" АЖ Visa International халқаро тўлов тизимининг шартлари ва қоидаларига мувофиқ реализация қилинган Visa тўлов карталарининг эгалари учун 2019 йилнинг декабрида Ўзбекистонда илк бор Visa Direct инновацион хизматини ишга туширди. Мазкур хизмат Milliy мобил иловасида картадан картага пул маблағларини ўтказиш имконини беради.\nБанкимизнинг мижозлари - Visa карталарининг эгалари, энди ҳеч қандай қоғозларсиз, навбатларсиз ва бошқа қийинчиликларсиз 24/7 режимида Ўзбекистон бўйича ўз яқинларига ва МДҲ давлатларига пул ўтказишлари мумкин. Ўтказмани амалга ошириш учун мижозга Visa картаси рақамини, олувчининг исми ва фамилиясини билишнинг ўзи кифоя.\nЯнги хизмат билан ўтказмани юборувчи энди, атайлаб банкка бориши ва олувчининг аниқ реквизитларини билиши шарт эмас, олувчи ҳам, ўз навбатида, банкка бориши шарт эмас - маблағлар унинг картадаги ҳисоб рақамига тушади.\n"Ўзмиллийбанк" АЖ Visa International ХТТ билан биргаликда Акция ўтказмоқда, унга кўра Visa Direct хизмати орқали барча ўтказмалар комиссиясиз амалга оширилади.\nШу қаторда, Акциядан ташқари "Ўзмиллийбанк" АЖнинг Visa картасидан Ўзбекистондаги ва МДҲдаги ҳар қандай банкларнинг Visa карталарига ўтказмалар амалга оширилганда 0,5% миқдорда комиссия ундирилади.\nMilliy мобил иловасида "Ўзмиллийбанк" АЖнинг Visa карталари ўртасидаги ўтказмалари комиссиясиз, бепул амалга оширилади.\nVisa Direct - ҳар жойда мавжудлиги омилидан, иқтисодий самарадорлиги ва Visa глобал тармоғининг тезлигидан фойдаланиб, тўловларни реал вақт режимида амалга ошириш имконини берувчи технология. Бу ҳар-хил банклар ўртасидаги Visa картасига ўтказма бўлса ҳам, пуллар дарҳол тушади.


Самарқандда 72 ёшли ота ўз ўғлини ўлдирди | EFFECT.UZ\nСамарқандда 72 ёшли ота ўз ўғлини ўлдирди\n. 12:11 | 15.07.2020\n7 нафар фарзанднинг отаси 2020 йил 21 февраль куни туш вақтида ўғли билан бирга Самарқанддаги ошхоналардан бирида бирга спиртли ичимлик истеъмол қилишади. Сўнг маст ҳолатда уйга қайтишади. Ўғил ўзи билан олиб келган “ароқ”ни ичиш вақтида отаси билан ўзаро оғзаки тортишиб қолишади.\nШундан сўнг, ота ўзаро жанжал давомида ўғли томонидан ўзига нисбатан ҳақоратли сўзлар ишлатилганидан ғазабланади. Ундан нафратланиб, ўғлининг оғир даражада мастлиги сабабли, ўзининг ҳаётига нисбатан бўлаётган тажовузга қаршилик кўрсата олмаслигини англаб, уни қасддан ўлдиришни режалаштиради.\nОта ўғлини қасддан ўлдиришга қаратилган мақсадини амалга ошириш учун, унинг мастлигидан фойдаланади. Ошхона пичоғини олиб, ўғлининг ёнига бориб, дастлаб бўйин соҳасига қўлидаги пичоқ билан зарба берган. Ушбу зарбадан ўғлининг қаттиқ азобланаётганини кўриб, унга янада азоб бериш ва жиноий мақсадини охирига етказиш учун қўлидаги пичоқ билан унинг бўйин, юз ва бош соҳаларига кўплаб зарбалар бериб, қасддан ўлдирган…\n“ЎҒЛИМНИ ЎЛДИРГАНИМНИ АЙТДИМ…”\nСудда сўроқ қилинган судланувчи қўйилган айбга иқрорлик билдирди…\n— Ўша куни катта қизимнинг туғилган кунини нишонлаш учун ўғлим ижарага олиб ишлатиб келаётган ошхонада зиёфат уюштиргандик. У ерда ўғлим билан бирга ароқ ичдик. Сўнг соат тахминан 16:00 да ўғлим билан бирга уйга келдик. Ўша куни уйда мен ва марҳум ўғлимдан ташқари келиним фарзандлари билан ўзларининг хонасида эди. Ўғлим ўзи билан бирга ярим шиша ароқ олиб, ёнимга кириб келди. Бирга яна ичдик, сўнг ўғлим хонадан чиқиб, бироздан сўнг яна бир шиша ароқ олиб келди. У ароқни ҳам бирга ичдик. Шу вақти ўғлим мени айтишга ҳам тил бормайдиган сўзлар билан ҳақорат қилди. “Сени ўлдираман”, дея хонадан чиқиб, ҳовлида бир нималарни излай бошлади. Ётган хонамга кириб, яна ўша гапини қайтариб, ҳақорат қила бошлади. Жаҳлим чиқиб, кроват ёнидаги столдан ошхона пичоғини олиб, ўғлимни олдига бордим. Ўғлимни юзига тан жароҳат етказдим… Ўғлим тик турган ҳолатда хонада турган стул устига ўтириб қолди. Шундан сўнг нима бўлганини эслолмайман…\nБироздан сўнг ўғлим хонанинг полига йиқилиб тушди. Жойимга бориб ўтириб, баланд овозда хотинимни чақира бошладим. 20-25 дақиқа ўтгач, хотиним зиёфатдан бошқа ўғлим билан қайтиб келишди. Хотиним қаттиқ ҳаяжонланиб “нима бўлди?” деб сўради. Ўғлимни ўлдирганимни айтдим…\nҲозирда қилмишимдан чин кўнгилдан пушаймонман…\n— Жиноят ишлари бўйича Самарқанд вилоят судининг очиқ суд мажлиси ўз биносида мазкур жиноят ишини кўриб чиқди. Судланувчининг айби ўзининг айбига қисман иқрорлик билдириб берган кўрсатмаларидан ташқари, суд мажлисида текширилган далиллар билан тўлиқ ўз исботини топди.\nСудланувчига ЖКнинг 97-моддаси 2-қисми “в,ж” бандлари билан ЖКнинг 57-моддасини қўллаб, 6 йил муддатга озодликдан маҳрум қилиш жазоси тайинланди.\nҚорақалпоғистонда Миллий гвардия ходимлари кўприкда ўзини осмоқчи бўлган фуқарони қутқариб қолди\nБеларус ОТМларининг дипломлари Ўзбекистонда тан олинади


Очиқлик ва ошкоралик раҳбарга фақат обрў келтиради – Jurnalist\nR S2019-12-09T13:04:19+05:009 Dekabr, 2019|Самарқанд вил.|\nСамарқанд вилояти ҳокими Эркинжон Турдимов бугун, 9 декабрь куни аҳолини иш билан таъминлаш борасидаги аҳвол таҳлилига бағишланган йиғилишда ижро ҳокимиятининг жамоатчилик билан муносабатига алоҳида тўхталди:\n“Очиқлик ва ошкоралик раҳбарга фақат обрў келтиради. Бу фазилат мутасадди шахснинг ўзини ортиқча, зарарли одатлар, ғайриқонуний ҳаракатлар, умуман, ёмон ишлардан тийилишига ёрдам беради, хушёрлигини оширади, аҳолини ўз фаолиятидан хабардор этиб туради.\nДавлатимиз раҳбарининг Конституция байрамидаги маърузасидан чиқарган хулосаси шу: энди раҳбарлар ўзбошимчаликдан, “ҳеч ким кўрмаяпти, билмаяпти” ёки “ваколатим бор”, деган фикрдан воз кечиши лозим! Аксинча, ҳар бир ишни ўринбосарлари, фаоллар, жамоатчилик билан маслаҳатлашган ҳолда бошлаши ва амалга ошириши керак.\nФаолиятимда шу нарсага амин бўлдимки, жамоатчилик, айниқса, ОАВ вакиллари раҳбарнинг энг яқин ҳамкори, ёрдамчиси бўлиши мумкин экан. Бунинг учун уларнинг кучи ва имкониятидан самимий, оқилона фойдаланиш даркор. Президент Ш.Мирзиёев ўз маърузасида “Айни вақтда жамоатчилик назорати бир томонлама воситага айланиб қолмаслиги керак”, деганда раҳбарларда ана шу кўникмани юзага келтиришни назарда тутган.\nЯъни, раҳбар одамлар муносабатини кутиб ўтирмасдан, уларнинг фикри, таклифини мунтазам билиб бориш чораларини кўрсин. Бунинг учун ўз веб-сайти ва ижтимоий тармоқдаги бошқа каналлардан, телевидение, радио, босма нашрлардан фойдаланиши мумкин.\nХалқни давлат сиёсатига ишонтириш, фаоллигини ошириш, пировардида, давлатнинг янада қудратли бўлишига хизмат қилади”.


Ўзбекистон 2021 йилгача озиқ-овқат саноати ривожига 600 млн доллар йўналтиради\n12:45 / 01.04.2016\nЎзбекистон республикасида озиқ-овқат саноатини ривожлантириш мақсадида, 2016-2020 йилларда мазкур соҳага 595,9 млн доллар сармоя киритиш режалаштирилмоқда. Бу ҳақда Ўзбекистон иқтисодиёт вазирлигига таяниб, uzdaily.uz хабар қилмоқда.\nМамлакат ҳукумати томонидан тасдиқланган дастурга 180та инвестиция лойиҳалари киритилган.\nЛойиҳалар қишлоқ хўжалиги маҳсулотларини қайта ишловчи, яримтайёр ва тайёр маҳсулотлар, шунингдек, қадоқлаш материаллари ва идишлар ишлаб чиқарувчи янги корхоналар қуриш, мавжудларини таъмирлаш ва модернизациялашни кўзда тутади.\nДастурни молиялашга, корхоналарнинг ўз маблағлари, ўзбек банклари кредитлари ва хорижий сармояларни жалб этиш режалаштирилган.\nИқтисодиёт вазирлиги маълумотларига кўра, дастурни амалга ошириш натижасида, янги ва қайта ишланган мева-сабзавот маҳсулотларини экспорт қилиш ҳажми 2,7 мартадан кўпроққа ошиб, 200 турга яқин янги маҳсулот ишлаб чиқариш ўзлаштирилади.\nЭкспорт ҳажмини ошириш мақсадида, яқин беш йилда мамлакатда 15та савдо-логистика марказлари барпо этилади. Уларнинг умумий ҳажми 60 минг тоннани ташкил этади.\nВазирликнинг билдиришича, 2011-2015 йилларда республикада мева-сабзавот, узум ва полиз экинлари етиштириш 1,27 мартага ошиб, 14,8 миллион тоннадан 16,3 млн тоннага етган. Гўшт етиштириш 1,24 марта, сут 1,33 баробар кўпроқ ишлаб чиқилган. Бу ўз навбатида, қайта ишланган маҳсулотлар ҳажмини 2,5 марта ошириш, уларнинг турини эса 337дан 628тагача етказиш имконини берган.


Ўзбекистоннинг энг йирик банки евробонд чиқарди — Sof.uz\n15.10 08:40 416 Иқтисод\nЎзбекистонинг капитализациясига кўра энг йирик банки «Ташқи иқтисодий фаолият миллий банки» Лондон фонд биржасида 5 йиллик 300 миллион долларга тенг еврооблигацияларни муомалага чиқарди.\n2020 йил 14 октябрда инвесторларнинг таклифларига асосланган молиявий консультантларнинг тавсиясига кўра, Ўзмиллийбанкнинг илк даромадлилик фоиз ставкаси 5 - 5.25% (low-5%) белгиланди ва Лондон вақти билан соат 08:15 да буюртмалар китоби очиқ деб эълон қилинди. Лондон вақти билан 17:00 да банк томонидан чиқарилган халқаро облигациянинг якуний фоиз ставкаси ва купони аниқланди. Сармоядорлар томонидан талаб катта бўлганлиги ва бу эмиссия ҳажмидан икки баравар юқори бўлганлиги сабабли, купоннинг якуний қиймати йилига 4,85%ни ташкил этиб, савдо пайтида бошланғич фоиз ставкадан 0,30% га камайди.\n2019 йил ноябрь ойида Саноат қурилиш банки Лондон фонд биржасида 300 млн АҚШ долларлик евробондларни чиқарган эди.\nШунингдек, Навоий кон-металлургия комбинати 2020 йилнинг 1 ноябрига қадар камида 300 миллион долларлик корпоратив облигациялар чиқариши режалаштирилган эди.\nМиллий банк евробонд Лондон биржаси\n22.08 17:48 1663 Жамият\n20.08 18:26 1177 Жамият\n11.03.2020 15:40 287 Иқтисод\nЎзбекистондаги энг катта олтин ва уран ишлаб чиқарувчи завод $300 миллионлик евробонд чиқаради\n7.03.2020 11:37 354 Иқтисод


Пандемия шароитида мигрантлар орасида жиноятчилик кўпаймади - 25.05.2020, Sputnik Ўзбекистон\nМосква ИИБ статистик маълумотларига кўра, пандемия вақтида хорижий фуқаролар иштирокида содир этилган жиноятлар сони кўпаймади, аксинча камаймоқда. 25.05.2020, Sputnik Ўзбекистон\n18:02 25.05.2020 (янгиланди: 18:03 25.05.2020)\n© Sputnik / Максим Блинов / Фотобанкка ўтишМосква во время режима самоизоляции жителей\nМосква ИИБ статистик маълумотларига кўра, пандемия вақтида хорижий фуқаролар иштирокида содир этилган жиноятлар сони кўпаймади, аксинча камаймоқда.\nТОШКЕНТ, 25 май - Sputnik. Москвада пандемия пайтида мигрантлар орасида жиноий вазият ёмонлашгани йўқ, деди РИА Новости-га берган интервьюсида пойтахт ҳокимининг иқтисодий сиёсат ва мулк-ер муносабатлари бўйича ўринбосари Владимир Ефимов.\n"Биз ШИИБ берган статистикани диққат билан кузатмоқдамиз ва чет эл фуқаролари иштирокидаги жиноятлар сони камайганини кўряпмиз", - деди у.\nЕфимовнинг сўзларига кўра, ҳукумат шунингдек, РФ қурилиш компаниялари билан барча ишчиларни пандемияда пайтида зарур шарт-шароитлар билан таъминлашга келишиб олди.\n"Биз ушбу келишувнинг амалга оширилишини диққат билан кузатмоқдамиз. Агар уй-жой коммунал ҳужалигини олсак, у мартда ҳам, апрел ойида ҳам ишлади ва ҳозир ҳам ҳеч қандай чекловларсиз ишлашда давом этмоқда", - деди ҳоким ўринбосари.\nРоссияда мигрантлар орасида жиноятлар сони камайди\n14 Май 2020, 15:16\nШунингдек, у бугунги кунда Москвада мигрантлар учун амалда 430 мингга яқин патент мавжудлигини таъкидлади.\nАввалроқ, уларнинг муддати автоматик равишда 3 ойга узайтирилган эди, аммо ҳозирда Россия пойтахтида янги патентлар ҳеч кимга берилмаяпти, илгари берилган патентлар учун тўловлар эса вақтинча тўхтатилди.\nЭслатиб ўтамиз, аввалроқ Россия Федерацияси Хавфсизлик кенгаши котиби ўринбосари Александр Гребенкин ҳам бутун Россия бўйича пандемияда мигрантлар орасида жиноятчилик ўсиши кузатилмаганини таъкидлаган эди.\nБироқ, у мигрантларга жиноий ҳаракатларга аралашиб қолишига ва чеклов чоралари тугагандан сўнг ташриф буюрувчиларга Россия ҳудудида ноқонуний ҳолатда қолиб кетишига йўл қўймаслик муҳимлигини таъкидлади.


Австриядаги тўқнашув тарихи ёхуд икки боксчимиз нега ўзаро жанг қилишга мажбур бўлганди?\n8 май, 2020, 18:32\nТеглар:Бокс Ўзбекистон | Профессионал бокс | Австрия | Россия\nУлар ўз вақтида ажойиб натижалар қайд этишган.\nПрофессионал боксда мағлуб бўлмасдан ўз фаолиятини якунлаган юртдошимиз Ғайрат Аҳмедов ҳамда ҳаваскор боксда Осиё ўйинлари чемпиони, Осиё чемпионати ғолиби ва кумуш медаль соҳиби Икром Бердиев ҳақида эшитганингиз бордир.\nБежизга биз бу икки чармқўлқоп устаси ҳақида тўхталиб ўтаётганимиз йўқ. Сабаби, ушбу боксчиларимиз бир-бири билан профессионал боксда тўқнаш келишган эди. Бу оддий ҳолатку, қандай таажжубли томони бор, деган савол туғилиши табиий... Лекин шошилманг! Ўзбек профессионал боксчилари юртимизда ёки Россия, Қозоғистон, умуман олганда МДҲ мамлакатларида ташкил қилинган бокс оқшомларида ўзаро кўп бора тўқнаш келишган.\nБироқ узоқ Европа мамлакатида ва нуфузли жанг кечасида бир-бирига рўбарў келган, деб айта олмаймиз. Шу нуқтаи назардан, юқоридаги икки боксчимиз иштирокидаги жангнинг ўз аҳамияти бор. Чунки, улар бир-бирларига қарши Австрияда ташкил этилган бокс оқшомида рингга кўтарилишган эди. Ушбу жанг 2004 йил 31 июлда Австриянинг Зилц шаҳридаги “Crazy-Eddy ” аренасида бўлиб ўтади. Ярим оғир вазн тоифасидаги (79,379 кг) 6 раундлик жангда Ғайрат Аҳмедов очколар ҳисобига ғалаба қозонади. Бунга қадар Аҳмедов профессионал рингда 3 та жанг ўтказиб, мағлубиятсиз сериясини давом эттираётган эди. Икром Бердиев эса, битта жангда рингга кўтарилиб, чехиялик Пётр Рикалани мағлуб этганди.\nАслида, гап уларнинг Австрияда ўзаро жанг ўтказганида ҳам эмас, балки нима учун икки кучли боксчимиз фаолиятларининг бошидаёқ бир-бирига қарши жанг қилганида... Қачонки, чемпионлик, камарларни бирлаштирувчи тўқнашувлар, хуллас шунга ўхшаш жанглар бўлганда ҳам бунга ажабланмасак бўларди. Мазкур воқейликка аниқлик киритиш мақсадида биз Ғайрат Аҳмедовга боғландик... Қуйида унинг бу борадаги фикрларини тақдим этамиз.\n- Икром Бердиев билан Австриядага бокс кечасида ўзаро жанг қилган экансизлар?\n- Шундай бўлган эди.\n- Нега айнан Австрияда?\n- Чунки, ушбу юрт промоутерлик компанияси билан ҳамкорлик қилаётгандим.\n- Қайси промоутерлик компанияси?\n- Тўғриси, ҳозир ёдимда йўқ.\n- Ўзаро жанг қилишингларга сабаб нима бўлганди?\n- Иккимиздан биримиз Австрияда қолишимиз керак эди. Яъни, жангда ким ғалаба қозонса, ўша австрияликлар билан бирга фаолиятини давом эттирарди.\n- Жанг таассуротлари билан ҳам ўртоқлашинг?\nҚисқа қилиб айтганда, томошабинлар учун қизиқ, биз учун жуда қийин бўлганди. Икром акамни қандай боксчи бўлганлигини, ҳаваскор боксдаги натижаларига эътибор қаратсангиз ҳам тушуниб оласиз. Омадим келиб, ғалаба қозонганман. Биз ҳаваскор йўналишда ҳам жанг қилган эдик. Унда мен мағлубиятга учраганман.\nБу борада Икром Бердиевга ҳам бир-иккита савол билан мурожаат қилдик:\n- Австриядаги тарихий, яъни Ғайрат Аҳмедов билан жангни қандай хотиралар билан эслайсиз?\n- Яхши жанг бўлган. Ғайрат мендан омадлироқ чиққан эди.\n- Сиз ҳам айнан ўша промоутерлик компанияси билан шартномага эгамидингиз?\n- Йўқ. Шунчаки синов муддатида эдим, десам бўлади.\n- Агар, Ғайрат Аҳмедовни мағлуб этганингизда шартнома нақд бўлармиди?\n- Бу борада бир нима дея олмайман.\n- Мазкур жангдан сўнг, яна бир бора рингга кўтарилиб, фаолиятингизни якунлаган экансиз?\n- Соғлиғимда жиддий муаммоларга дуч келганман. Шунинг учун, мажбур бўлганман якунлашга. Агар, бундай ҳолат бўлмаганида яхши натижалар қайд эта олган бўлардим.\n2019 йилги Ўзбекистон вице-чемпиони россиялик тажрибали боксчига қарши жанг қилади\nРавшанбек Умурзақов мағлубиятни қандай изоҳлади?\nРавшанбек Умурзақов 7 ноябрь куни навбатдаги жангини ўтказади


Minbar.uz - Slunečnice.cz\nSlunečnice.cz » Zprávy » Minbar.uz 1.1.0\nИжодий жамоа бугунги ахборот вакуумида яшаётган ўқувчига қандай хабар ва мақолалар тарқатиш ҳақида кўп ўйлади. Бугун янгиликлар жуда кўп, лекин тошбосадиганлари оз, аксарияти бир-бирини такрорлайди. Ҳайп кўп. “Ўлдирди”, “сўйди” қабилидаги салбий хабарларни гапирмаса ҳам бўлади.\nХўш, “Minbar” ўқувчига нима бера олади? Уни бошқа нашрлардан ажратиб турувчи жиҳат нимада?\nЎзимизча ўйладик. Кундалик эҳтиёж учун зарур бўлган энг кам маҳсулотлар нормаси бор. Худди шунинг ахборот истеъмолидаги муқобилини яратсак-чи?! “Minbar”да янгиликлар “энг кам информацион эҳтиёж” принципи бўйича танланади, яъни Ўзбекистон ва жаҳонда юз бераётган воқеаларни тушуниш учун зарур бўлган энг муҳим хабарлар бериб борилади. Улар ортиқча расмиятчиликсиз, халқчил тилда ёзилади.


Обзор · Кока кола энг зур ичимликми?\nКока кола энг зур ичимликми?\n12 February 2010 | рубрики: Интересно, Статьи | Автор: Садыков Мурод\nИлк бор кока кола ичимлиги 1885 йил Жон Стис Пембертон томонидан Американинг Жоржия штатида ихтиро килинган. Дастлаб у “cocawine”, яъни кокавино деб аталган. Уша пайтда Кола ичимлигини тайёрлаш учун Жанубий Америкадан кока барги келтирилиб тайёрланган. Шу йилда Пембертон бу ичимликка “Кока кола” дея ном беради.\nБирок бу ичимликка хеч кандай алкаголик нарсаларни аралаштирмайди. Бундан ташкари бу ичимликка кока ёнгоки ва кафейн хам кушилади. Биринчи марта кока кола ичимлиги сотувга чикканида унинг нархи 0.05$ АКШ долларида эди. Кока кола таркибида кокайин моддаси хам мавжуд эди ва битта стакан кола ичимлигида 9 миллиграмм кокайин бор эди. Сунг унинг таркиби яна узгартирилсада барибир у оддий ичимлик булиб колавермади. Дастлабки йилларда кока кола ичимлиги танкид остига олинган. Чунки кичкинтой болалар бора-бора усиз туролмайдиган булиб колдилар. Бу эса соглом тишларга катта зарар эди. Бирок юкорида айтганимиздек унинг таркибида кафейин ва кокайин мавжуд эди. Булар одам асабига энг яхши “дори” эди.\nЭнди биз кока коланинг одам организмига зарарли томонларини айтиб утсак. Кока колани куп истемол киладиган инсонлар кейинчалик усиз туролмайди ва ичимлик купрок мийяга уз таъсир кучини утказади. Одам фикрлаш доираси пасайиб бораверади. Коланинг ранги коралигининг сабаби эса у шакар эритмаси, ва ликрис ути билан ранг берилади. Бирок коланинг хавфли ери шундаки, унга купрок химикат кушилади. Дейлик, суякнинг булагини коланинг ичига солиб куйсангиз ва уч кун утиб карасангиз у суякдан асар хам комаслиги куришингиз мумкин. Ушбу тажриба уз исботини топган.\nИлк кока кола идиши юкоридаги тасвир куринишда булган. Узингиз куриб турганингиздек кока коланинг биринчи куриниши тухумсимон шаклда булган.\nУшбу куриниш 1920 йилда Дин томонидан Кока кола компанияси учун яратилган. Хозирги кунда эса оддийгина кока кола идишининг шакли бутун дунёда эсда коларли даражада намоёндир.


“Стоп трафик” тезкор профилактик тадбирлар самара беряптими? - Халқ сўзи\n18:16 11 Декабрь 2018 Сиёсат\nВазирлик соҳавий хизмат раҳбарларидан ташкил топган Ўзбекистон Республикаси Ички ишлар вазирлиги делегациясига вазирнинг биринчи ўринбосари генерал-майор Д. Назармуҳамедов раҳбарлик қилди.\nЙиғилиш кун тартибида бугунги куннинг долзарб масалалари, жумладан, трансчегаравий жиноятлар, терроризм ва экстремизм, наркотрафик, ноқонуний миграция, одам савдоси каби жиноятларга қарши курашда ўзаро ҳамкорлик чоралари, ушбу соҳаларда чегара ҳудудларнинг ҳамкорлигини ривожлантириш ҳамда касбий ҳамкорликни янада жадаллаштириш масалалари муҳокама қилинди.\nОлдинги учрашувда келишилган масалалар, шунингдек, 2017-2018 йилларда вазирликлар ўртасида ўзаро ҳамкорлик тўғрисидаги Протоколни амалиётга татбиқ этиш борасида амалга оширилган ишларни танқидий кўриб чиқдилар.\nМаълумотларга кўра, Қозоғистон, Қирғизистон, Тожикистон ва Ўзбекистон Ички ишлар вазирлари томонидан эришилган келишувга асосан, шу йилнинг 22-26 ноябрь кунлари бир вақтнинг ўзида ушбу давлатларда “Стоп трафик” тезкор профилактик тадбирлари ўтказилган.\nТадбир давомида Ўзбекистон ҳудудида 24 та жиноят аниқланган бўлса, Қозоғистон Республикасида ўтказилган рейдда Ўзбекистон Республикаси томонидан одам савдоси жинояти учун қидирувда бўлган Ўзбекистон фуқароси аниқланиб, қўлга олинган. Қозоғистондан Ўзбекистонга қайтиш имкони бўлмаган 10 нафар фуқароларимиз аниқланиб, уларни Ватанга қайтариш чоралари кўрилган.\nҚозоғистон Республикасининг пойтахти Остона шаҳрида ўтказилган тадбир натижасида 8 нафар қиз фоҳишалик билан шуғулланаётгани, улардан 4 нафари ўзбекистонлик эканлиги аниқланиб, тегишли чоралар кўрилган.\nЙиғилишда ички ишлар вазирликлари ўртасидаги ҳамкорликнинг янги, истиқболли вазифа ва йўналишлари белгилаб олиниб, томонлар интенсив ҳамкорликни давом эттириш ҳамда унга кўпроқ амалий салоҳият беришга келишиб олдилар.


Виктор Кумиков "Андижон"нинг дастлабки ғалабаси ҳақида қандай муносабат билдирди?\n13 март, 20:13\n“Андижон” клуби ўз майдонидаги очилиш учрашувида “Янгиер-Қурувчи” устидан 2:0 ҳисобида ғалаба қозониб мухлисларини хурсанд қилди. Ўйиндан кейин ташкил этилган матбуот анжуманининг иккинчи қисмида мезбонлар бош мураббийи Виктор Кумиков журналистларнинг саволларига жавоб қайтарди.\n- Бугунги ўйинни қийин ўтишини билардик ва кутилганидек шундай ҳам бўлди. Биринчи турларданоқ жанговар ўйинни кўрсатишимиз керак. Об-ҳаво сабабли майдон ҳолати ҳам яхши эмас. Қийин ўйин бўлди, аммо имкониятлардан фойдаланиб қолдик. Ҳимояда эса ишончли ҳаракат қилдик. Албатта, ҳужумда ҳам яна бошқа вазиятларга эга бўлдик. Аммо ҳаммасини ҳам голга айлантира олмадик. Энг асосийси, натижага эришдик. Футболда натижа муҳим, - дейди Кумиков.\n- Шаҳбоз Эркинов нима учун майдонга туширилмади?\n- Бунинг сабаби унда кичик жароҳати бор эди. Кеча асосий таркиб билан шуғулланди. Унгача икки кун биз билан машғулотларда қатнаша олмади.\n- Про лига билан Суперлига ўртасида қандай фарқ бор?\n- Мен учун фарқи йўқ. Ўйинчилар айнан про лигага яраша таклиф этилган. Суперлигада эса шунга яраша футболчилар. Масалан, бугунги ўйинда тўп сурган Анваров ҳатто биринчи лигада ҳам ўйнамаган. Биз эса мана шундай ёшларнинг ёнига тажрибали легионерларни жалб қилганмиз. Биз шу таркиб билан олдимизга қўйилган вазифани бажаришга ҳаракат қиламиз. Албатта, Суперлиганинг ўйин тезлиги бошқа, про лигада эса бошқачароқ ва шунга яраша таркиб танланган.\n- Биринчи бўлимнинг 40-дақиқасигача “Андижон” бир-иккита вазият яратди холос. Жамоага ҳужумчилар етишмайдими?\n- Ҳужумчимиз битта имкониятдан фойдаланди, ҳали мавсум узоқ. Биз яна яхши натижа кўрсатишга ҳаракат қиламиз. Ўтган сафар ҳам, бугун ҳам очилиш ўйинини ўтказдик. Бизга қарши ўйнаётган клубларнинг олдида Суперлигага чиқиш мақсади йўқ. Шунинг учун улар эркин, ўзлари хоҳлагандек ўйнашяпти, босим йўқ. Бугунги учрашувда илгари “Андижон”да ўйнаб кетган футболчилар ўзини кўрсатишга ҳаракат қилишди. Нимага деганда, ўшалар ҳам “Андижон” таркибига киришни хоҳлашган. Биз дарвозамиздан гол ўтказмадик. Бундан кейин ҳам яна яхши натижалар кўрсатамиз.\n- Богдан Миличнинг ўйинидан қониқдингизми?\n- У вазифасини бажаряпти, гол урди. Яна кўрамиз, мавсум ҳали узоқ давом этади. Майдонда хавфли вазиятларни яратяпти. Иккинчи қаватда тўпларни ҳам ютяпти. Муҳими, ўз ишини бажаряпти.


“Толибон” янги ҳукумат етакчисини маълум қилди - 02.09.2021, Sputnik Ўзбекистон\n“Толибон” янги ҳукумат етакчисини маълум қилди\nТолиблар томонидан тузилган Афғонистоннинг янги ҳукуматига ҳаракатнинг етакчиси Ҳайбатулло Охунзода раҳбарлик қилиши маълум қилинди. 02.09.2021, Sputnik Ўзбекистон\nТОШКЕНТ, 2 сен – Sputnik.“Толибон”* томонидан тузилган Афғонистоннинг янги ҳукуматига ҳаракатнинг етакчиси Ҳайбатулло Охунзода раҳбарлик қилади. Бу ҳақда “Толибон”нинг маданият бўйича қўмита аъзоси Анамулла Саманганий маълум қилди, деб хабар бермоқда Tolo News телеканали.“У (Охунзода – таҳр.) ҳукумат раҳбари бўлади, бунга ҳеч қандай шубҳа бўлмаслиги керак”, - деган Саманганий.Куни кеча РИА Новости ўз манбасига таянган ҳолда “Толибон”* янги ҳукумат тузилганини 3 сентябрь куни эълон қилишни режалаштираётгани ҳақида хабар қилганди.Афғонистон ташқи ишлар вазири этиб “Толибон”* сиёсий офисининг раҳбари Абдул Ғани Бародар тайинланган. Ҳаракат раҳбарининг асосчиси Ёқуб Охунд Мудофаа вазири раҳбари бўлган, радикал етакчиларидан бири Жалолиддин Ҳаққонийнинг ўғли Халиф Ҳаққоний ички ишлар вазири лавозимини эгаллаган.Жангарилар август ойида Афғонистоннинг деярли бутун ҳудудини эгаллаб олди. Панжшер улар назорати остида бўлмаган ягона вилоят бўлиб қолмоқда. Афғонистон қаршилик фронти етакчиси Аҳмад Масъуд агар инклюзив ҳукумат тузилиб, фуқаролик ҳуқуқлари ҳурмат қилинишини таъминласа, толибларга қарши кураш якунланишини маълум қилган.* Россия ва қатор мамлакатларда тақиқланган террорчилик ташкилоти\n10:00 02.09.2021 (янгиланди: 10:34 02.09.2021)\nТолиблар томонидан тузилган Афғонистоннинг янги ҳукуматига ҳаракатнинг етакчиси Ҳайбатулло Охунзода раҳбарлик қилиши маълум қилинди.\nТОШКЕНТ, 2 сен – Sputnik.“Толибон”* томонидан тузилган Афғонистоннинг янги ҳукуматига ҳаракатнинг етакчиси Ҳайбатулло Охунзода раҳбарлик қилади. Бу ҳақда “Толибон”нинг маданият бўйича қўмита аъзоси Анамулла Саманганий маълум қилди, деб хабар бермоқда Tolo News телеканали.\n“У (Охунзода – таҳр.) ҳукумат раҳбари бўлади, бунга ҳеч қандай шубҳа бўлмаслиги керак”, - деган Саманганий.\nКуни кеча РИА Новости ўз манбасига таянган ҳолда “Толибон”* янги ҳукумат тузилганини 3 сентябрь куни эълон қилишни режалаштираётгани ҳақида хабар қилганди.\nАфғонистон ташқи ишлар вазири этиб “Толибон”* сиёсий офисининг раҳбари Абдул Ғани Бародар тайинланган. Ҳаракат раҳбарининг асосчиси Ёқуб Охунд Мудофаа вазири раҳбари бўлган, радикал етакчиларидан бири Жалолиддин Ҳаққонийнинг ўғли Халиф Ҳаққоний ички ишлар вазири лавозимини эгаллаган.\nЖангарилар август ойида Афғонистоннинг деярли бутун ҳудудини эгаллаб олди. Панжшер улар назорати остида бўлмаган ягона вилоят бўлиб қолмоқда. Афғонистон қаршилик фронти етакчиси Аҳмад Масъуд агар инклюзив ҳукумат тузилиб, фуқаролик ҳуқуқлари ҳурмат қилинишини таъминласа, толибларга қарши кураш якунланишини маълум қилган.


Бугунги машғулотлар якунланди | "NAVBAHOR" FUTBOL JAMOASINING RASMIY WEB SAHIFASI\nБугунги машғулотлар якунланди\nЯнги мавсумга Наманганда ҳозирлик кўраётган жамоамиз бугунга режалаштирилган машғулотларни якунига етказди. Эрталабки, машқлар “Баркамол авлод” спорт мажмуасида ўтказилган бўлса кечки машғулот “Навбаҳор-Умид” футбол мактабининг сунъий қопламали майдонида ўтказилди. Бош мураббий Бахтиёр Ашурматов терма жамоамиз билан биргаликда, БАА йиғинига жўнаб кетганлиги боис машғулотларни Мустафо Байрамов ҳамда Сергей Захарецкийлар олиб боришмоқда. Мураббийлар штабининг яна бир вакили Зоҳид Нурматов эса Тошкентда “А” лицензияси учун бошланган ўқув-курсида таҳсил олаётганлиги боис янги йилдан кейин ўтказиладиган йиғинда сафга қўшилади.\nАйни пайтда ўтган мавсумда жамоамиз шарафини ҳимоя қилган футболчилардан Мансур Саидов, Бахтиёр Ёқубов, Шаҳбоз Эркинов, Тоҳир Шамсиддинов, Бобир Акбаров, Петар Денчев, Юрий Рижко, Руслан Качур ҳамда Элёр Жаҳоновлар машғулотларда иштирок этишмаяпти. Легионерларимизни янги йилдан кейин сафга қўшилишлари кўзда тутилган. Акбаров ва Шамсиддиновлар ижара муддати якунланганлиги боис ўз клубларига қайтишди. Эркинов ва Жаҳоновларни таркибга қўшилишлари ҳақида маълумот бергандик. Ушбу футболчилар мураббийлардан бир неча кунга рухсат олишгани боис йиғинда иштирок этишмаяпти. Саидов ҳамда Ёқубовлар ҳозирча “Нефтчи” сафида шуғулланишмоқда. Лекин, улар билан боғлиқ масалага ҳозирча тўлиқ ойдинлик киритилганича йўқ.\nЙиғин бошланган дастлабки кунларда машғулотларга ёшлар таркибида ҳаракат қилган бир қатор ёшларни жалб қилинганлиги ҳақида ёзгандик. Ўтган вақт давомида икки нафар ёш футболчини сафга қўшилганлигини айтиб ўтиш жоиз. Булар “Навбаҳор” футбол клуби тарбияланувчиси Иброҳим Исмоилов ҳамда биринчи лига вакили “Хотира-79” жамоасидан таклиф этилган Достон Тўхтабаевлардир. Исмоилов ярим ҳимоя чизиғида ҳаракат қилса Тўхтабоев дарвозабон саналади. Уйчи жамоасидан таклиф этилган ушбу посбон 1996 йилда туғилган. Баланд бўйли дарвозабон якунига етган Ўзбекистон биринчилигининг иккинчи босқичидан ўрин олган аксарият учрашувларда “Хотира-79” дарвозасини қўриқлаганлигини маълумот ўрнида келтириб ўтиш жоиз.


08:50 / 17.01.2020 389\nОила инсон камолотининг бош бўғини, давлат тизимининг энг муҳим институти, жамиятимиз ўзаги, негизидир. Ҳар қайси миллатнинг ўзига хос маънавиятини шакллантириш ва юксалтиришда оиланинг ўрни ва таъсири беқиёсдир. Жорий йилнинг 15 январь куни "Ер ресурсларини бошқариш" факультетида қарашли 1 талабалар турар жойида “Ёшлар ўртасида оиланинг муқаддаслиги” мавзусида давра суҳбати бўлиб ўтди. Унда факультетнинг Ёшлар билан ишлаш бўйича декан муовини Ҳ.Эшова, Геодезия ва геоинформатика кафедраси ўқитувчиси Ў.Исломов, ТТЖ деректори ва талаба-ёшлар иштирок этишди.\nТадбирда сўзга чиққанлар ҳар бир ота-она фарзанд ўстирар экан, яхши ниятлар ва улкан мақсадларни ўз олдига қўяди. Ҳалоллик, тўғрисўзлик, инсонпарварлик, меҳнатсеварлик, камтаринлик каби хислатларни ўзида мужассамлаштира олган оилада соғлом муҳитни ва барқарорликни ярата олади. Уйланиш ва оила қуриш иймон талабларидан биридир. Талабалар эса ота-оналарининг ишончини оқлаб, яхши ўқиб, эртага мустақил юртимиз учун мард ва жасур, комил инсон бўлиб шаклланиш кераклиги эътироф этилди.\nЕРБ факультети Ёшлар билан ишлаш бўйича декан муовини Ҳуррият Эшова ахбороти


Танлов иқтидорларни юзага чиқарди » Зарафшон Газетаси\n"Баркамол авлод" марказлари тўгарак аъзолари ўртасида уч босқичли "Баркамол авлод" болалар ижодиёти кўрик- фестивалининг вилоят босқичи бўлиб ўтди.\n– Фестиваль ўқувчиларнинг бўш вақтларини мазмунли ташкил этиш, улар онгига меҳнатсеварлик, касбга тайёргарликнинг дастлабки кўникмаларини сингдириш, иқтидорли ўқувчиларни аниқлаш ва уларни қўллаб-қувватлаш мақсадида ўтказиб келинади, – дейди вилоят "Баркамол авлод" болалар маркази директори ўринбосари Гулзода Суярова. – Турли йўналишларда ғолибликни қўлга киритган ўқувчилар танловнинг республика босқичида вилоятимиз номидан иштирок этади.\nФестиваль давомида ўқувчилар тасвирий санъат, либослар дизайни, мунчоқли безак, бадиий тўқиш, дўппидўзлик, гиламдўзлик, кулолчилик ва майда пластика, юмшоқ ўйинчоқ ва қўғирчоқлар, ёғоч ўймакорлиги бўйича маҳоратларини намойиш этишди.\n– Туманимиздаги "Баркамол авлод" болалар марказида юмшоқ ўйинчоқлар ясаш тўгарагига қатнайман, – дейди Нарпай туманидаги 57-умумтаълим мактаби ўқувчиси Камила Бердимуродова. – Бугунги танловга миллий ва жаҳон халқлари эртаклари, мультфильм қаҳрамонлари кўринишида ясаган ўйинчоқларим билан қатнашяпман. Ўйинчоқлардан ташқари, болалар кийимлари, сумкачалар тўқишни ҳам ўрганяпман.\nТанлов ғолиблари махсус диплом ва эсдалик совғалари билан тақдирланди.\nБолалар саҳнасида "Миллий рақслар"\nИқтидорлар кўпдир бу элда


ЯХШИЛАРНИНГ МЕҲРИ УНУТИЛМАЙДИ... - Ўзбекистон овози газетаси\nҲасан НОРМУРОДОВ, «Нуроний» жамғармасининг Самарқанд вилояти бўлими раҳбари, халқ депутатлари Самарқанд вилоят Кенгашидаги ЎзХДП гуруҳи аъзоси, «Эл-юрт ҳурмати» ордени соҳиби:\nАтоқли давлат арбоби ва ёзувчи Шароф Рашидов билан замондош бўлганимдан, бирга ишлаганимдан, жуда кўп марта бу табаррук инсоннинг суҳбатини олганимдан бир умр бахтиёрман.\nШароф Рашидов ғоятда мураккаб бир даврда халқимиз, мамлакатимиз манфаати йўлида жуда катта ишлар қилгани, жасорат кўрсатгани бугун барчамизга яхши маълум.\nЙиллар, асрлар ўтади. Қаҳрамон шоиримиз Абдулла Орипов айтганидек: «Яхшиларнинг меҳри унутилмас лекин, Унутилмас улар олдидаги қарз». Биз ҳам она Ватанимиз ва халқимиз бахти-саодати йўлида ўзини бағишлаган улуғ инсонлар хотираси олдида бош эгиб таъзим қиламиз.\nМуҳтарам Президентимиз Шавкат Мирзиёевнинг кўплаб хайрли ишлари қаторида кекса авлод вакилларини қўллаб-қувватлаш, уларни босиб ўтган умр йўлига ҳаққоний баҳо бериш, хизматларини муносиб тақдирлаш, ёш авлодга ўрнак қилиб кўрсатиш борасидаги савобли амалларини алоҳида қайд этишни истайман.\nЖиззахда очилган ҳайкал, хиёбон, шунингдек, мемориал музей ва бўлиб ўтган тантаналар бутун халқимизни беҳад қувонтирди. Тарихга замон нуқтаи назаридан холис баҳо бериш керак. Ўшандагина адолат қарор топади. Тарихни тўғри таҳлил қила олмаган, ундан хулоса чиқармаган миллат келажагини ҳам аниқ кўролмайди, тўғри қура олмайди. Бунга яқин ўтмишимизда кўплаб мисоллар бор.\nБиз Шароф Рашидов тимсолида ўзлигимизни англаб, халқимизнинг қадр-қимматини ўз ўрнига қўйдик, деб ўйлайман.\nШу ўринда мазкур масаланинг яна бир муҳим жиҳатига эътибор қаратмоқчиман. Раҳматли Шароф Рашидовнинг бутун ҳаёти, ижоди Самарқанд билан чамбарчас боғланган эди. У киши Самарқанд давлат университетининг филология факультетида ўқиганди. Шу боис ушбу табаррук даргоҳга ўзгача меҳр билан қарарди. У илк китобларидан бирининг номини ҳам «Самарқанд куйлари» деб атаган эди. Мен ўзи туғилган юртга, ишлаган жойига, таълим-тарбия олган даргоҳига алоҳида эътибор билан қарашни Шароф Рашидовдан ўрганиш керак, деб ўйлайман. Бу инсон бир умр Самарқанд давлат университети олимлари билан яқин алоқада бўлди, уларни қўллаб-қувватлади. Академиклар Воҳид Абдуллаев, Акбар Отахўжаев, профессорлар Ҳамдам Бердиёров, Нуриддин Шукуров, Худойберди Дониёров, Мақсуд Мўминов, Раҳматулла Қўнғуров, Ботир Валихўжаевлар у кишининг ардоғида бўлишган. Шароф Рашидов давлат ишларидан ортиб, университет юбилейларида, халқаро анжуманларда ҳам иштирок этган эди. Шароф Рашидов таваллудининг 100 йиллиги муносабати билан у ўқиган Самарқанд давлат университетида ёдгорлик лавҳаси ўрнатилди.\nЖиззахдаги тантаналарда иштирок этарканман, Президентимизнинг нутқларини эшитиб, у киши билан суҳбатлашиб, шундай фикрга келдимки, Ўзбекистон яқин вақт ичида дунёнинг энг ривожланган, тараққий этган барқарор, тинч-тотув мамлакатига айланади. Бундай дейишга бугун барча асосларимиз бор. Мамлакатимизда шундай бир олтин ҳалқа яратилдики, кексалар донишмандлиги, тажрибаси билан ёшлар куч-қудрати бирлаштирилди. Мен ишонаман, бундай халқ билан улуғвор мақсадларга эришиб бўлади. Мен ишонаман, Президентимиз халқимизнинг дунё саҳнидаги тарихий ўрнини, ҳурматини янада юксалтиради.


Kutubxona - Anvar Obidjon. Kezargon Boychechak (qissa) / Kiril\nSiz shu sahifadasiz: Anvar Obidjon. Kezargon Boychechak (qissa) / Kiril\nМуаллифАнвар Обиджон Асар номиКезаргон Бойчечак (қисса)\nТуркумларКутубхона  Xалқлар - Ўзбек/совет адабиёти Бўлимлар - Болалар ва ўсмирлар адабиёти  Муаллифлар - Анвар Обиджон  Услуб - Наср Шакл - Қиссалар Ёзув - Кирил\nТилЎзб Ҳажм133KBБезатишUzgen (admin@kutubxona.com) Қўшилган2014/04/22 Манбаhttp://forum.ziyouz.com/ind...\nНашр белгилари«Шарқ юлдузи» журнали, 2010 йил, 2-сонiPad асбоблари\n1 Қутлуғ кеча\n2 Наврўзойнинг нотаниш қаллиғи\n3 Маразларнинг марази ким?\n4 Тайини йўқ мукофот\n5 Кўзи ожиз етакчи\n6 Эшакда нега дум бор?\n7 Сотқиннинг пушаймони\n8 Жар ҳукмдори\nКезаргон Бойчечак (қисса)\nШайланувлар охирига етди-ю, қалам тебранишга тушиб, ажабтовурдан-ажабтовур бу воқеа, кўҳна ривоятда қандай башорат қилинган бўлса, худди ўшандай тарзда бошланди...\nБойчечак бири ёмғирларникидек пичирлоқ, бири эпкинларникидек майин, бири ирмоқларникидек тортимли товушлар қаёқдан келаётганини билолмай ҳайрон эди. Балки, униб чиқишга интиқ турган ўт-ўланларнинг томирчалари ер остида ғимирлаб, ўтинчли шивирлашаётгандир. Балки, дарахтларнинг қоқшол шохлари булдуруқдан қақшаган ёш хивичлар қисматидан хавотирланиб, эзгин илтижо қилишаётгандир. Ё бўлмаса, тезроқ капалакка айланиб, чечакдан чечакка сакраб ўйноқлашни орзулаётган уруғчалар қарағай пўстлоғи қатидаги ғумакларнинг ичида туриб, ялиниб-ёлворишяптимикан?\nҲозирги туришда туғёни ичига сиғмаётган шоирга ўхшаб кўриняпти – самога ёниқиб-ёниқиб термилмоқда, тошиқиб-тошиқиб нола қилмоқда. Агар, дунёдаги мушукларнинг энг сулласи саналган Малламош безрайганича келиб, ҳар галгидек жиғига тегишни бошламаганида, шу туришда эрталабгача тураверган бўлармиди.\nВағиллоқ товушни эшитибоқ, Оқбарснинг бирдан қовоғи уйилган бўлса-да, тағин бир муддат ойдан кўзини узмай турди. Сўнг, мушукка нохуш юзланиб, жеркиб берди:\nОқбарснинг баттар қовоғи солиниб: “Калланг қурсин сени, бу оламда овқатдан бошқа нарсалар ҳам борлигини билмасдан ўтиб кетасан шекилли”, деб ириллади.\nБугун қишнинг охирги кечаси эди. Одамлар бу кечани қадим-қадимдан Ойтуғди деб келишади. Ойтуғди онанинг дуоси туфайли кезаргон бўлиб яраладиган энг кечки, энг охирги Бойчечак айнан шу тунда униб чиқади. У бошқа шерикларидан ўта ўткир, ўта ёқимли ис таратиши билан ажралиб туради. Томири жуда нозик бўлгани учун озгина шабада тегса ҳам тупроқдан кўчиб, у жойдан бу жойга сакраб-сакраб учишга тушади, қаричма-қарич олдинга интилаверади. Тушида кўрган севгилисини излаб тинимсиз кезиб юравериши боис, уни “кезаргон Бойчечак” дейишади.\nАйтишларича, бу тун тугаб, Ой ўз ўрнини Кунга бўшатиб бераётган эрта тонг чоғида Бойчечак билан Наврўзой ниҳоят бир-бирини топади. Шарқона янги йил ана шу янги кундан бошланади. Неча-неча ўлкалар кўркам либосларда безаниб, не-не эллар байрам дастурхонини тузашга тутинади. Кўклам фаслининг биринчи тонгини эса, одамлар Кунтуғди деб атаб келишган.\n– Ўзинг қовоқсан! – кўзи косасидан ситилгудек бўлиб гап қайтарди Малламош. – Қовоқ бўлмаганингда, бошни беҳудага қотирмасдан, жамики эсли-ҳушли жониворларга ўхшаб, тўйиб-тўйиб ухлаган бўлардинг, – сўнг сўзининг оҳангини бир оз юмшатди. – Мен сенга айтсам, бу ёруғ жаҳонда уйқудан мазалироқ нарса йўқ. Бир тасаввур қилгин-а, Оқбарисжон – илиққина кеча, қорнинг тўқ, атроф жимжит. Менинг ухлашим манави – пиш-ш, пиш-ш, пиш-ш. Ҳа пиш-ш, ҳа пиш-ш. Сенинг ухлашинг манави – қиқ-қиқ хр-р, қиқ-қиқ хр-р, ав-ав! Қиқ-қиқ хр-р, қиқ-қиқ хр-р, ав-ав! Шунақа роҳатдан кечиб, қаёқдаги Бойчечак-мойчечакларни гапириб ўтирибсан-а. Ўл-е!\n– Туғилганингдан бери шунақасан, – афсуснамо бош тебратди Оқбарс. – Ҳовлидаги ковакдан ярим кун кўз узмай сичқон пойлайсан-у, ковакнинг ёнгинасидаги чечакка бирор марта қараб қўймайсан. Ҳатто чечакларнинг энг чиройлиси бўлган Бойчечакни ҳам умрингда кўрмагансан. Агар кўрганингда...\nМалламош ит кўрсатган ёққа ўгирилиб, енгил эпкинда сапчиб-сапчиб учиб келаётган кулгичюз чечакли гиёҳни кўрди. Турхатида бирон-бир ўзгариш сезилмай, яна итга юзланди:\n– Ўсимликшунос олим бўлмасам ҳам биламан, чечак деган ер юткур бир жойда ўсгувчи эди. Бу дайди нимага шаталоқ отиб юрибди?\nШу пайт шув-в этган овоз таралиб, этларга игна бўлиб санчилувчи совуқ ҳаво тўзғиди. Яшил япроқларида гулини шошиб ёпиб олган Бойчечакнинг қаршисида аждарсифат қора тутун пайдо бўлди. Думининг учи ўрим-ўрим сочлардек ёйилиб ҳилпирар эди.\nОлдиларида қартайган Қишнинг тошбағир лашкарбошиси Аёззода турганини англаб етган Оқбарс, қанчалар довюрак бўлмасин, бир лаҳза эсанкираб қолди. Бироқ, саросимага тушмади, Бойчечакни ўз гавдаси билан девордек тўсиб, уни изғириннинг музсанчар игналаридан ҳимоя қилишга тиришди.\nИтнинг туришини кўриб, Аёззода қаҳ-қаҳ ота бошлади. Кулгани сайин, совуқ баттар кучайиб бораверди, яланғоч буталардан тортиб улкан дарахтларнинг танасигача чирсиллаб кетди. Бунақада суяклари чатнаб ёрилиши мумкинлигидан ҳайиққан Малламош “Вой, миёв-ей” деб қўйиб, ўзини қоқмоч бурганлар ичига урди.\nНаврўзой эрталаб ҳам туппа-тузук эди. Кўксаройни файзга чулғаб, кун бўйи хушчақчақланиб юрди. Ариқчадаги сувлар билан қувлашмачоқ ўйнади, тубидаги тошчаларни олиб, қизалоқларга тўптош улашишни истаётгандек, юмалоқ-юмалоқларини саралади, омборчасига кириб, ўт-ўланлар, дов-дарахтларнинг танасини, япроқларини, гулларини бўяб чиқиш учун турфа хил ранглар танлади. Кечки пайт яна майдончага қайтиб чиқиб, хилма-хил ўйинчоқлар шаклидаги булутларнинг сузишини томоша қила бошлаган маҳалда, бобоси унинг ёнига келди.\n– Байрамга тиккан кийимларингни қачон киясан, қизим? – деб сўради. – Қиш бугун ярим кечадаёқ сенга тахтини бўшатиб бериш тадорикига киришади. Эртага илк саҳарда Баҳорхоннинг тимсоли бўлиб тахтга сен ўтирасан. Қолган-қутган қорларни супуришга, ерларни ёмғир билан суғоришга, табиатни бўяшга тушасан. Борлиқ сени катта шодиёна билан қарши олади.\nБобосининг гапларини эшитиб, Наврўзой энтикиб кетди. Хонасига кириб, оқ кўйлагини, яшил нимчасини, хиром махсисини кийди, мовий рўмолини ўради, ўзини тошойнакка солиб кўрди. Олдиларидан бир ўтиб қўймасам бўлмас деб, шу ясан-тусанда бобосининг ёнига борди, янги кийимларини кўз-кўз қилди.\nКунтуғди ота ўшандай хотиржамлик билан: “Ҳали кўрасан, ёқтириб ҳам қоласан”, дея тасалли бера бошлаган эди, невараси: “Ёқтириб қолишимни қаёқдан биласиз?” – деб баттар ҳайратланди.\nХонасига қайтиб бораётганида ҳам, бориб, яна тошойнакнинг олдига ўтирганида ҳам Наврўзойнинг хаёлида бир савол такрорланаверди: “Қанақа экан ўша Бойчечак?”\nБойчечак кўз ўнгида турли қиёфаларда гавдалана бошлади. Шуниси қизиқки, барча қиёфалар бири биридан ёқимтой эди.\nНаврўзой сочларига оро бераётганида, хонанинг торгина туйнугидан шовуллаб шамол киргандек бўлди. Шамол ўзи билан бирга болачоқалар узоқ-узоқларда куйлаётган жўшқиндан-жўшқин қўшиқнинг садосини ҳам олиб келганди.\nНаврўзойнинг бор кўргиликлари айнан шу палладан – совуққина шамол туйнукдан шув-в этиб кириб келишидан бошланди. У ўз танасида ғалати бир жунжукишни ҳис этаётганида, аждарсимон қора тутун пайдо бўлиб, кўмирранг кўзларини унга лўққайтирди. Учи тўзиқ думини тагига йиғиб олгач: “Ҳа, жинқарчахон, тахтга ўтиргилари кепқолдими?” – деб гувранди.\n– Чора йўқлигини тан олиш – лапашанглик. Иложи йўқ, тартиб шунақа деб ўтирмасдан, доим дангал ҳаракат қилиш керак.\nГапни тугатибоқ, Аёззода ўша дангал ҳаракатни амалда кўрсатишга киришди. Унинг кўзлари шишаётган пуфакдек олайиб боргани сайин, совуқ ҳам зўраяверди. Наврўзой олдинига титрашга тушди, сўнг этлари бўшашиб, уйқу босаётгандек туюлди, охири карахтланган тарзда туриб қолди. Фақат лаблари дамо-дам хиёл қимирлаб қўяр, киприк қоқишлари ўта секинлашиб кетганди.\n– Барибир ниятингга етолмайсан, қилвир, – қатъий боқиб сўзлади Кунтуғди ота. – Авлиёлар минг йиллар бурун айтиб қўйишибди, душманлар Наврўзойни ҳушсизлантирса, кезаргон Бойчечак кўмакка келади деб. Мана кўрасан, Бойчечак албатта келади. Наврўзой унинг исини сезибоқ, ҳушига қайтади.\nЭнди бирон-бир келишувни таклиф қилиб қолар деб турган Аёззода Кунтуғди ота авзойи бузилганича яқинлашаётганини кўриб, буткул эриб кетмасидан олдин шув-в этиб ғойиб бўлди. Унинг думидан тутишга улгуролмай қолган Кунтуғди ота шошганича Кўксарой ичкарисига қараб юрди. Неварасининг хонасига кириб боргач, сесканиб тўхтади.\nНаврўзой бир нуқтага тикилган куйи сопол қўғирчоқдек қотиб турарди.\nҚони сония сайин совиб, вужуди измига бўйсунмай борётган чоғда ҳам Оқбарс ўз жонидан эмас, Бойчечакни эзғилаб қўйиши мумкинлигидан хавфсираётган эди. Яна қанча чидаркинман деб турганида, бахтига Ойтуғди она келиб қолди.\nОйтуғди она бўйнидаги туморидан чарақ-чарақ нур сочиб, қорамтир тутунчаларни киш-кишлаб ҳайдагач, Аёззодага хўмрайиб деди:\nАёззода Ойтуғди онага ҳануз димоғдорлик билан боқиб тураркан, бемаҳалда қаёққа кетаётганини суриштирди. Бойчечакни излаб юрганини эшитиб, бунақа ўсимликлар атрофда кўплиги, қидириб юришнинг ҳожати йўқлигини уқтиришга тушган эди, Ойтуғди она сўзини бўлди:\nОйтуғди она юришга шайланганида, қорамтир тутунчаларнинг ҳужуми тўхтагани боис баданига сал илиқлик югурган Оқбарс, сўйланишга қурби етмаганидан, зорланган оҳангда ингиллади. Итининг нимадир демоқчи бўлаётганини пайқаган Ойтуғди она яна тўхталиб қолди. Буни кўриб, Аёззода безиллаб типирчилади.\nОйтуғди она шундай дея бўйнидаги туморни бир чарақлатиб қўйган эди, Аёззодаю қорамтир тутунчалар чақиндан қамашган кўзларини қора буғдек эшилаётган кафтлари билан тўсишди. Аёззода ўзини ўнглаб: “Бу туморда ёруғлик бор-у, тафт йўқ, шу сабабли ундан қўрқмайман”, деб керилган эди, Ойтуғди она заҳарханда кулимсираб қўйиб: “Қўрққанингдан тийилиб турибсан-да. Бу тумор куйдирмаса ҳам, кўзингни кўр қила олишини жуда яхши биласан”, деди.\n– Нима бўлгандаям, олдиндан огоҳлантириб қўяй, – деб девланди Аёззода. – Агар кезаргон Бойчечак уйингиздан бир қадам ташқарига чиқса, уёғига жим туролмайман. Буни мен – доимо гапи гап бўлиб келган Аёззода айтяпман!\nМалламош бурганлар орасидан секингина эмаклаб чиқиб, оёқни қўлга олиб қочмоқчи бўлганида, уни кўриб қолган Аёззода шувиллаб бориб, олдини тўсди. Қорамтир тутунчалар мушукни зумда қуршаб олишди, совуқ найзалари билан биқинига бир-икки нуқиб қўйишди.\nМалламош: “Жон аччиғида айтганларимнинг қайси бири эсда қоларди”, дея дилдираб йиғламсираган эди, Аёззоданинг: “Балки тузукроқ жиқ-жиқ қилсак, ёдингга тушар”, деганини эшитиб, мўйлови титради, “Менимча, қулингиз бўлай девордим-ов”, деб кўзини мўлтиратди.\nАёззода четга боқиб: “Ҳў, ғилдираккўз! Қаёқдасан?” – деб қичқирган эди, бир Укки учиб келиб, ёнидаги бутага қўнди.\n– Салгина “кув-в” деб қўйсанг бас, шу ғилдираккўз аллақачон ёнингда турган бўлади, – мушукка хизмат-пизматни юклашга киришди Аёззода. – Кезаргон Бойчечак уйдан чиқди дегунча, Укки орқали менга хабар етказасан. Агар панд берсанг, денгизнинг тубида бўлсанг ҳам топиб, мушукка ўхшаган музқаймоққа айлантираман сени.\nМалламошнинг юраги потирлаб, мукофотнинг қанақа эканлигини суриштирди. Аёззода: “Нималигини олдиндан билсанг, қизиғи қолмайди”, дея унинг белини сийпалади. Совуқ қўл тегиши биланоқ баданига муз оралаган мушук сир бой бермай, ликиллаб ялтоқланди. Эркалатишларини жуда яхши кўрарди, нима мақсадда эркалатишаётгани уни қизиқтирмасди.\n– Ҳозир ўйланиб ўтирадиган вақтми, буви, – деб тошиқар эди. – Наврўзойни тезроқ топмасам, кейин кеч бўлади.\nБувиси таскин беришга нечоғли тиришмасин, Бойчечакнинг хуноби ошиб борверди. Охири юраги сиқилганича жойидан қўзғалди:\nШундай дея, бир сакраб, итнинг белига минди. Чў деган товуш янграши билан Оқбарс илондек сапчилаб, эшик сари отилди, Ойтуғди она ҳой дейишга ҳам улгурмай қолди.\nОйтуғди она кетгач, мушук ташқарига чиқиб, унинг узоқлашишини кутиб турди. Кейин, олдинги оёқларида оғзининг икки четини тўсиб, “кув-в, кув-в” деб овоз қилди. Чопарликка қолдирилган Укки қайрағочлар орасидан ғувиллаб учиб чиқиб, томнинг қиррасига келиб қўнди. Мушукнинг чақувини эшитибоқ ортга қайтди, кўп ўтмай тутунсимон аскарларини эргаштириб олган Аёззодани бошлаб келди.\nБу гапдан жиззакилиги қўзиган Аёззода: “Битта сичқонни қанчада еб бўласан, мешқорин?” – деб ўшқирган эди, Малламош: “Сичқон тутиб берсангиз, буни аниқ билиб олардингиз”, дея тамшанди.\nМушукнинг талтайиши Аёззодага ёқмай, қовоғини уйди. Шу кепатада туриб: “Тезда уларнинг изига туш, нима қилиб бўлсаям йўлдан чалғит. Кезаргон Бойчечак Наврўзойнинг олдига керакли муддатда етиб боролмаса, мукофотингни нақ уч бараварга ошираман”, деди. Буни эшитиб, Малламош пешанасини қирт-қирт қашлади, кўзи алағдаланди. Нималиги ҳануз тайинсизлигича қолаётган мукофотнинг уч баравари кўтарасига қанча салмоққа эга эканлигини билолмай гаранг эди.\n– Айтувдим-ку, билсанг қизиғи қолмайди деб, ўзининг мужмаллигида туриб олди Аёззода.\nҲақиқатан ҳам бу иш Аёззода учун чўт эмасди, фақат бундай қилишни истамаётганди. Сабаби, ортдан етиб келган Ойтуғди она Бойчечак билан Оқбарсни музлаб ётган ҳолда кўрса, бу Аёззоданинг иши эканлигини тезда фаҳмлайди, ўч олмай қўймайди. Улар ўзлари қандайдир ишкалликка йўлиқишса, бу бошқа масала, Аёззода оппоқлигича қолаверади. Бировни айблаш учун далил керак, Ойтуғди онанинг шубҳаси эса далил бўлолмайди.\nШундай дея, бир ирғиб, Аёззоданинг белидаги тасмага ўткир тирноқларини ботирди. Аёззода шув-в этиб жойидан қўзғалди, тасмасида саланглаб турган мушук билан бирга ҳавога кўтарилди. Тутунчалар аскарлик тузигидаги қоидага бўйсуниб, қаёққалигини суриштириб ўтирмасдан, лашкарбоши йўналган ёққа қараб силжишди.\nҚулоғига ортдан товуш чалинди-ю, Кунтуғди ота Наврўзойнинг қўлтиғидан буриб, ўша ёққа ўгирилди. Чап қўлида ҳасса ушлаб олган Кўркаламуш ер остидаги уясидан чиқиб, кавакнинг четида уён-буён аланглаб турганини кўрди.\nКўркаламушнинг чеҳраси чароғонланиб: “Ие-ие, ўзларимилар? Хуш кўрдик, Кунтуғди ота, хуш кўрдик. Танамга тафтингиз текканидаёқ, сизга йўлиққанимни фаҳмлашим керак эди мен лодон. Табаррук зот билан учрашиш насиб этган экан, бир кўришиб қўяйлик”, дея иккала кафтини олдинга чўзиб ўрмалаганича уларнинг ёнидан ўтиб кетди. Бориб, нарироқдаги чуқурчага ағанади.\nИвитилган буғдойни шу ерлик кишилар қадимда сума дейишаркан. Сума солиб пиширилган таом, яъни сумалиқ бора-бора сумалак бўлиб кетган экан. Гапни таг-тугигача билиб олган Кўркаламуш: “Одамзот деганиям таъби ўртамиёна жонлиқ-да. Тап-тайёр буғдойни ивитиб нима қилади, қозонга солиб аталашнинг нима кераги бор, ўзини карсиллатиб-карсиллатиб еса, ана мазза-ю мана мазза”, деган эди, Кунтуғди ота: “Сизники тўғрими, уларники тўғрими билмадиму, аммо-лекин бу гапларингизни одамларга чикитиб қўяман”, деб тегишқоқлик қилди.\nКенту қишлоқ маҳаллаларидаги базмларни, зиёфатларни, ҳофизлару машшоқлар, оқинлару лапарчилар, дорчилару кўзбўямачилар, аскиячилару қизиқчилар, пойгачилару курашчилар, хўрозвозлару беданавозлар иштирокидаги томошаларни, ярим кечада ҳам тугамайдиган ўйин-кулгиларни, бериги тонгдан нариги тонгга уланиб кетувчи сумалак солдиларни қўйиб турайлик, бу куни байрамнинг нашидаси етиб бормаган бирон-бир овлоқ жой қолмайди. Қирларда “чучмомо топди”, тоғларда “лола узар” сайллари авж олади, даштлар басма-басига варрак учираётган болакайлар билан тўлиб-тошади. Бири биридан гулдор варракларнинг ипи узилганлари чирпираганича учиб-учиб бориб, саҳроларга тушади, қумлоқларни уйғотади.\nАна энди, навбат “еявер-ичавер”га келади. Дастурхонда жиқ-жиқ ноз-неъмат. Ҳар ким элга илинганини келтириб, ўртага ташлаб қўйибди: жиззали патирлар, седанали ширмонлар, варақию қатламалар, ҳолвайтару сумалаклар, майизу қоқилар, анжир мураббосию тут шиннилари, асалу новвотлардан тортиб, қишда уйнинг шипига ипда илиб сақланадиган узум, беҳи, анор каби осилғилару, асранғи қовун-тарвузларгача бор. Оғзига солса, ўликни тирилтирадиган билқилдоқ кўкатманти терилган товоқлар қўлма-қўл айланади. Айниқса, думба ёғи қўшиб ёпилган кўксомсалар алоҳида эъзозда, кексалар уларни ейишдан олдин кўзларига суртишади. Дошқозонда пишаётган тўйпаловнинг иси димоғни ёради.\nЭшак Оқбарсга болалик хотираларини сўзлаб бераётган паллада Хўтик ғалати бир манзаранинг гувоҳи бўлди. Тепадан тўп-тўп қора тутунчалар ўта бошлади. Олдироқда тим қора булут учиб борар, унга тирмашиб олган қандайдир махлуқнинг орқа оёқлари тўхтовсиз типирчилаб турарди. Бўрсиқмикан? Балки Суғурдир.\n– Тур! – уни ғазаблади Аёззода. – Ҳе, сўлжаймай ўл. Нима, сени дам олдиришга опкелдимми? Тур-е!\nТурқи совуқ хўжайиндан вақтинчага бўлса ҳам қутулгани Малламошга роҳат бағишлаб, яна ерга чўзилди. Шу ётишда қулоғига аллақандай тапир-тупурлар чалинди, дўнглик томонга эринибгина бош буриб, синчиковланиб боқди. Агар ҳозир мушукнинг ўрнида одам боласи бўлганида, ҳаво нечоғли очиқ, тун қанчалар тиниқлигидан қатъи назар, шарпаларни ғира-шира пайқашдан нарига ўтолмас эди. Жониворлар эса тунда нарсаларни одамларга нисбатан бир неча бор аниқ, айримлари деярли кундуздагидай кўра олишади. Тим қоронғи кечада уйнинг у четидаги кавакдан бош чиқарган сичқонни бу четида туриб илғай олувчи мушук дўнгликдан Оқбарс, Эшак ва Эшакча тушиб келаётганини яққол кўриб ҳам, шалпайиб ётаверди.\n– Чў! – деб, баргида Хўтикни қамчилаган бўлди Бойчечак. – Яхшироқ ўрмала, кичкинтой.\n– Биринчидан, бизга чў дейилмайди, хих дейилади, – деб чайналди Хўтик. – Иккинчидан, йиқилиб кетмагин деб, атай секин юряпман.\nАди-бадиларнинг чўзилаётганидан ғаши келган Бойчечак, вақиллаб туравермай тезроқ олдинга юришлари, тун билан куннинг қизил чегарасига вақтида етиб боришлари лозимлигини шерикларига яна бир бор қайтариқлади. Малламош Бойчечакнинг гапига қўшилиш билан бирга, қизил чегарага олиб борадиган энг яқин йўл чапроқда кўриниб турган қамишзордаги сўқмоқ эканлигини ҳам қистириб ўтди. Бундан қувониб кетган Бойчечак Хўтикка ўша ёққа юришни буюраётганида, Эшак: Тўхтанглар! – деб бақирди.\n– Ўзинг алдаяпсан бизни, – Эшакка давара қилди Малламош. – Боя бир подачи қўйларни ўша тарафга ҳайдаб кетди. Етакчи Серкадан сўрасам, эгамиз бизни қизил чегарага олиб кетяпти, ҳадемай байрам бошланармиш деди.\nХўтик: Дадажоним тўғри айтяпти, деб жойидан жилмади. Сўнг, бундан ўн кунча олдин билмасдан қамишзорга кириб қолгани, ботқоққа чўка бошлаганида отаси етиб келиб, думини узатгани, шу думни тишлаб балчиқдан зўрға чиқиб олганини ҳикоя қилишга тутинди.\nОйтуғди она Оқбарснинг изини кўздан қочирмаслик учун бўйнидаги туморини ёқиб олиб, анча йўл юрди. Изларнинг бир текисда эканлиги ит ҳеч қаерда тўхтамай бораётганидан дарак берарди.\nТомирларидаги кўринмас оғизчалари билан ерни кўпроқ эмишга уринаётган бутасимон ёввойи тутлар чангалзори, юзасини оқиш қасмоқ қоплаган шўрхокликлар, у ер-бу ерида майсалар чумакланиб қолган бўзтупроқ ўнқирликлардан ўтиб келган Ойтуғди она, энди қачонлардир қоровултепа вазифасини ўтаган дўнглик сари кўтарила бошлади. Тепага чиққач, нарёқдаги ялангликда нима ҳақидадир жувирлашиб баҳслашаётган Оқбарс, Малламош ва ота-бола Эшакларга кўзи тушди. Пастга юриб, уларга яқинлашиб бораркан, Малламошнинг бу ерда қандай пайдо бўлганидан ҳам, кезаргон Бойчечак бу гал Xўтикни миниб олганидан ҳам бирдек таажжубланди.\nЙўл юрганлари сайин, Малламошнинг безовталиги ошаверди. Охири, шерикларидан орқароқда қолиб, ўзини панага уриш учун четга бурилаётганида, сезгир Оқбарс ўгрилиб боқиб: Ҳа, тинчликми? – деб сўради. Малламош ерга таппа ўтириб, олдинги панжасини оғзида кух-кухларкан: “Билмасдан кўзтиконни эзволибман. Бораверинглар, етиб оламан”, деди.\n– Етарли дастагинг бўлмаса, бировни шошиб айбдор қилмаган яхши. Балки ўша мушукнинг нияти бузуқроқдир, балки бизни атайлаб ботқоққа бошламоқчи бўлгандир. Ҳамма иш ўтди-кетди, энди бизга ҳеч ким тўғаноқ бўлолмайди. Бувим айтяпти-ку, буёғи яқин қолди деб... Айтгандай, қани ўзи ўша Малламош?\n-Агар уддаласанг, мукофотни шартта беш бараварга ошириб...\nБу ердан унчалар узоқ бўлмаган жарликда чиябўрилар галаси яшарди. Шаллақи лақабли чиябўри бу галага бошлиқ эди. Бу очофатларнинг ҳар бирига биттадан қўтосни қиймалаб берсанг ҳам, тўйдим деган гапни эшитиш амримаҳол эди.\nАёззода Малламошга ўша жарга боришни, галабошини топиб, шу атрофда бир неча тирик масаллиқ кимга ем бўлишни билмай, сандироқлаб юрганидан хабардор қилиб қўйишни топширди.\nИе, нега ухламас экан? Ойтуғди онанинг илма-тешик сандиғига ким ҳам тегарди?\nОйтуғди она ҳануз бир маромда одимлар, Эшакнинг: Мени миниб олақолинг, деган таклифини мулойимлик билан рад этиб, ҳали бардамлигини намойишлаётгандек, қаддини ғоз тутиб борарди.\n– Яқин қолдик дегандингиз-ку, буви, – олдинга бетоқат тикилиб, яна инжиқланди Бойчечак. – Қизил чегарага қачон етамиз? Уёқдагилар кечикмасмикин, ишқилиб? Уларни кўрмай қолсак-чи?\nХўрозни ортмоқлаб келаётган пакана Қўчқор бу гапни эшитиб, Хўтикка биқин тиркади-да, уни миниб бораётган кезаргон Бойчечакка қараб самимий жилмайди. Хўроз олдинга тийрак назар ташлаганича, қўмондонлардек гердайиб турарди.\nБошқа ҳайвонлар қишни ёқтиришмайди холос, чиябўрилар эса ўлгудек ёмон кўришади. Қиш – очликнинг энг авжга минган даври, чиябўрилар – махлуқларнинг энг ебтўймаси. Қишни ўйласанг, овчи истарали кўринади, деган мақол бор уларда.\nЖарни ўзига бошкент қилиб олган чиябўрилар галаси очликдан тамоман қирилиш арафасида турганди. Баъзилари ўлиб бўлганди ҳам. Уларни яқин қариндошлари, қадрдон ўртоқлари талашиб ейишди. Бундайлардан бири: Ярим ой туз тотмасанг, ҳатто ўз отанг кўзингга овқат бўлиб кўрина бошлар экан, деганида, ёнидагиларнинг ҳеч қайсиси таажжубланмади.\nБуни яхши англаган Малламош ўнгардан жарга тушаётган маҳалдан бошлабоқ: Шаллақига гапим бор! Шаллақига гапим бор! – деган жумлани тинимсиз қайтариқлашга тутинди. Қовжироқ буталар орасидаги қимтиқ йўлакдан бораркан, ҳар қадамда ён-верига юраги пўклаганича жаланглаб қўярди.\nҚимирлаб-қимирлаб қўяётган буталар орасида аллақандай шарпалар ғимирлаб юрганини ҳис этган Малламош: Шаллақида гапим бор-ов! – деб янада баландроқ шовқин солишга тушди. Охири, сертикан йўлак тугаб, пичанга ёнбошлаган асно унга кўзини пилдиратиб турган сўйлоқ Чиябўрига рўпара келди.\n– Қана-қани-қани, бизни зипиллаб ўша ёққа бошла-чи. Қорнимиз тузукроқ тўйса, сени емасдан турамиз. Қани-қани-қани...\n– Булар тўйиши қийин. Барибир мениям тирик қолдиришмайди. Аслида, Аёззода тиқилинчни бошлагандаёқ, тўғри Кунтуғди отанинг Кўксаройига қараб қочишим керак экан. Хотинлардан мурувват кўрасан холос, эркакнинг ёнида бўлиш бехавотир.\n– Ойтуғди онани қаршилашга бораётганингизни эшитибоқ, тоза хурсанд бўпкетганидим. Опани иззат қилган сираям кам бўлмайди. Ака билан ука – эркак, опа билан сингил – аёл. Эркак зиёфатга ўч, аёл меҳрибонликка ташна. Яхшиям, сизга ўхшаганлар бор. Бу одатингизни кўриб, ялай-малайдан бошқани билмай бораётган ёшлар зора ўрнак олишса. Ие, вей, тўхта-чи, Кунтуғди ота шу ёшидаям эринмай опасидан хабар оптуради-ю, биз ўшанчалик бўлолмаймизми, ундан нимамиз кам, деб ўйлашса, ажабмас-да. Укалари оқибатли чиққанидан кўнгли кўпган опалар билишмайдики, бу ишнинг орқасида Кунтуғди ота турибди. Билишса, куну тун дуо қилишмасмиди? Бироқ, менимча, асосий гап бунда эмас. Муҳими, яхши ахлоқни бошқаларга кўрсатиб қўйиб, шунақалар кўпайиб борётганидан бир четда қувони-и-б ўтиришда. Лаббай деб қўйдик, Кунтуғди ота?\n– Шунақа-да, баъзан қаричилик қипқўямиз-да, – деб қиқирлади Кўркаламуш. – Пўстакни итдан ажратолмайдиган ёшга етганимизга шукур. Тенгдошларимдан қанча-қанчаси айни қирчиллаган чоғида ўтиб кетди. Уларни ўйласам, жигарим тешилгудек бўлиб, ҳайҳот деворганимни билмай қоламан.\nКўркаламуш, жаврана-жаврана пўстакни айланиб ўтиб, йўлбошчилик қилишда давом этди. Кунтуғди ота: “Шу қақилдоқ тақсирнинг йўлиққаниям бир ҳисобда ёмон бўлмади, ҳали уёқдан, ҳали буёқдан гапириб, мени зериктирмай келяпти-ку”, деб хаёлидан ўтказди.\nОйтуғди онанинг ортидан ҳаммалари тепага ўрлай бошлашди. Буни янтоқнинг яйдоқ новдалари орасидан кузатиб турган Аёззода: “Қаёқларда юрибсан, махов мушук?!” – деб ер муштлади. Нима бўлса бўлар, энди жанг қилмай иложим йўқ, дея ўрнидан қўзғалаётганида, чийиллоқ товушлар эшитилиб, шошиб ёнга ўгирилди. Чиябўрилар галаси Малламош билан бирга шу томонга ёпирилиб келаётганди. Шодликдан Аёззоданинг нафаси бўғзига тиқилаёзди:\n– Ўладиган бўлсам, энг олдин шу сотқинни тепалаб ўламан, – деб ҳанграб юборди Эшак. – Бунақа жосуслар миллионта Чиябўридан хавфлироқ.\nИштаҳаси карнай бўлиб, нафси лакалумланиб турган Шаллақининг чидами тугаб: “Бас!” – деб ўшқирди итга. Сўнг, галага юзланди:\nЕру кўк чийиллоқ товушлардан ларзага келди. Чиябўрилар бир-бирини топтагудек бўлиб, ўлжаларга ташланишди.\n“Қарс!” этиши билан, Малламошнинг кўзидан чарсиллаб ўт чақнаб, гандираклаб қолди. Ўзини ўнглашга тиришаётганида, селпилган ҳасса иккинчи марта пешанасига келиб урилди-ю, шилқиллаб йиқилди, қайтиб қимирламади.\nСўқишувда Шаллақининг иккала ўринбосари ҳам ҳалок бўлганидан кейин, чиябўрилар тугалай таҳликага тушиб, тирқираб қоча бошлашди. Қочоқлардан бири ерда тупроққа беланиб ётган мушукни чаққонлик билан тумшуғига қистириб, кўздан ғойиб бўлди.\n– Яратгувчи бизни кўздан қисган бўлсаям, бошқаларникидан кўпроқ сезги берган. Ҳид билан шарпани сезишда олийзот Кўркаламушларга тенг келадигани кам. Бойчечакни исидан сезиб топдим, мушукнинг шарпасини мўлжалга олиб, бошини янчдим.\n– Уйғон, Наврўзой, – деди Бойчечак. – Мен келдим. Бойчечакман!\nДимоғига ёқимли ҳид урилган ондаёқ, Наврўзой ширин уйқудан бош кўтаргандек бўлиб, кўзини беозоргина очди, узун киприкларини тезгир пирпиратиб қўйиб, Бойчечакка тикилди. Нигоҳида севинч шуъласи чарх ураётганини, тонг отиб қолгани боис, атрофдагиларнинг бари аниқ-тиниқ кўриб туришарди.\n– Биламан, тушуниб турибман, – дея тамтамланиб гап бошлади у. – Бойчечак билан Наврўзой бир-бирини жуда соғинган. Аммо... лекин... бироқ.... кўпчиликнинг ичида ўпишиш биздаги тутумгаям, удумгаям тўғри келмайди. Ёш-яланглар кўриб қолса, шунақа қилса бўлавераркан-да деб...\nУлкан шодиёна яхшилик ва яратувчанлик йўлида қўрқувсиз курашганларнинг кўнглидан барча азоб-уқубатлар чўкиндисини ювиб ўтувчи тошқин кулги билан бошланди. Байрам авжига минди-ю, ҳар бир қоқвош бола қачонлардир учрашмоқни ич-ичи қайноқланиб орзулайдиган кезаргон Бойчечак тўғрисидаги қисса, эски ривоятда қандай башорат қилинган бўлса, худди ўшандай тарзда охирига етди.\n"http://www.kutubxona.com/wiki/index.php?title=Anvar_Obidjon._Kezargon_Boychechak_(qissa)_/_Kiril&oldid=15741" dan olindi


Лукашенко Ғарбга қарши жавоб санкцияси қўллашни буюрди | Qalampir.uz\nЛукашенко Ғарбга қарши жавоб санкцияси қўллашни буюрди\nОлам\t12 Январь 17:05 3719\nБеларусь Президенти Александр Лукашенко Ҳукуматга Республикадаги корхоналарга қарши биринчи бўлиб санкциялар қўллаган Ғарб давлатларига жавоб қайтаришни буюрди. Бу ҳақда БелТА ахборот агентлиги хабар берди.\n“Икки ёки учта корхонамиз Ғарб томонидан қароқчилар санкциялари остида қолди. Юрий Викторович [Назаров], [Бош вазир Роман] Головченкога айтинг ва ушбу масалани Ҳукуматда ҳал қилинг: биз бунга носимметрик жавоб беришимиз керак. Улар бизнинг корхоналаримизга қарши санкцияларни жорий қилди. Қайси давлатлар буни амалга оширганини кўришимиз керак ва биз шунга яраша муносабат билдиришимиз керак”, дейди Лукашенко Бош вазир ўринбосари Юрий Назаров ва саноат вазири Петро Пархомчикдан ҳисобот олаётган пайт.\nУнга кўра, Беларусда бир неча минг хорижий корхоналар ишлайди – кичик, ўрта, йирик.\n“Улар [санкцияларни жорий қилган мамлакатлар] тушунишлари керак. Биз улар билан яхшимиз – бу корхоналар яхши, [лекин] агар улар [ғарбий мамлакатлар] нотўғри йўналишда қадам ташлаб, бизни қийшайтира бошласа, биз носимметрик тарзда жавоб беришимизга тўғри келади” дейди Лукашенко.\nУнинг таъкидлашича, қўрқишнинг ҳожати йўқ. Уларга аллақачон Беларусь тишларини кўрсатиши керак. Шу билан бирга, Лукашенко Ҳукумат Минск трактор заводи, Амкодор ва бошқаларни ўз корхоналарини қўллаб-қувватлаши кераклигини таъкидлади.\nПархомчикнинг журналистларга айтишича, Финляндия ва Германияда Беларусь корхоналарини бутловчи қисмлар билан таъминлаш масаласини чўзаётган алоҳида корхоналар мавжуд.\n“Кейинчалик нима бўлишини вақт кўрсатиб беради. Аммо бизнинг вазифамиз – бу бизнинг қўлимиздаги механизмлар ёрдамида ечимларни топиш, импорт ўрнини босиш, ушбу таркибий қисмларни локализация қилиш масалалари билан шуғулланиш”, дейди Республика саноат вазирлиги раҳбари.\n10 Июнь 15:45 42061\n10 Июнь 20:28 33897\n11 Июнь 19:36 27976\n11 Июнь 19:00 26299\n12 Июнь 01:20 21314


Австрияда оммавий қотиллик содир этилди\n14:22 / 02.12.2016\nАвстриянинг Бехаймкирхен (мамлакатнинг шимоли-шарқида, Қуйи Австрия ерлари) ҳудудида жойлашган уйларнинг биридан полиция 6 нафар кишининг жасадини топган. Бу ҳақида Kleine Zeitung нашри маълум қилди.\nМарҳумларнинг барчаси бир оила аъзолари бўлганлиги аниқланди: кекса ёшли аёл, унинг қизи ва ўғли, шунингдек 3 нафар невараси (қизининг фарзандлари). Вояга етмаган қурбонлар 7-10 ёш атрофида. Дастлабки маълумотларга кўра, 3 болали аёл барча оила аъзоларига қарата ўқ узган ва шундан кейин ўз жонига суиқасд қилган.\nАёлни бундай қилишга нима мажбур қилгани ошкор этилмаган. Психиатр Райнхард Халлернинг сўзларига кўра, аёл киши бундай қотилликни камдан-кам ҳолларда содир этади, шундай экан, гап вақтинчалик "ақлдан озиш" ҳақида кетаётган бўлиши мумкин.\nМанбага кўра, оила сўнгги 20 йил давомида шу уйда яшаб келган. Қўшниларнинг сўзларига кўра, улар шу йиллар ичида ҳаётдан кўз юмган қариндошлар орасида жанжал чиққанини эслай олишмайди.\nАвстрия оммавий қотиллик


Арҳив: April 2017\nwww.migrant.mobi > 2017 > April\nМИГРАЦИЯ СИЁСАТИ ЮМШАМОҚДА: РОССИЯДАГИ НОЛЕГАЛЛАР «ДЕПОРТ» БОШ ОҒРИҒИДАН ҚУТУЛИШЛАРИ МУМКИН\nРоссия Ички ишлар вазирлиги мамлакатда қонунга зид равишда яшаб юрган нолегалларни депортациядан «қутқарувчи» қонун лойиҳасини тайёрламоқда. Россия ИИВ мамлакатда миграция сиёсатини юмшатиш имконини берувчи қонун лойиҳаси устида ишламоқда. Бу лойиҳа Россияга депортацияда иқтисод қилиш имконини беради: янги қоидалар лойиҳасига мувофиқ, унчалик катта бўлмаган қоидабузарликлар содир этилган тақдирда, мигрантлар депорт...\n28/04/2017 Диляна Абдуллаева Россия хабарлари, Хабарлар.\nРоссияда таксичи, автобус ва юк машиналари ҳайдовчиси бўлиб ишлаётган мигрантлар миллий ҳайдовчилик гувоҳномаси асосида ишлаш тақиқланиши ҳақидаги хабарларга ўз муносабатларини билдиришди. Россия тез орада миллий ҳайдовчилик гувоҳномаси асосида ишлаётган мигрантларга нисбатан қоидаларни қатъийлаштирмоқчи. Sputnik Ўзбекистон мухбири бу ҳақда ўзбек мигрантлари қандай фикрда эканлиги билан қизиқди. Тақиқ ҳақида Дастлаб шу...\nДиляна Абдуллаева Мулоҳаза.\nТошкент – Нью Йорк йўналишида узлуксиз парвоз 12 соат давом этади, қайтиб Тошкентга учиш – 11 соат. Ўзбекистон Ҳаво йўллари ҳафтага бир маротаба Рига орқали парвозларни сақлаб қолади. Ўзбекистон Ҳаво йўллари Boeing 787 Dreamliner самолётида Тошкентдан Нью Йорккача биринчи узлуксиз парвозни 2017 йилнинг 27 июл куни амалга оширилишини хабар...\nДиляна Абдуллаева Ўзбекистон хабарлари, Хабарлар.\nМОСКВА ВИЛОЯТИДА ИШЛАШ УЧУН БЕРИЛАДИГАН ПАТЕНТ НАРХИ АРЗОНЛАШДИ\n17 апрелдан бошлаб патент нархи 11.4 минг рубль этиб белгиланди. Патент олиш учун ҳужжатлар тайёрлаш комплекс хизматлар нархи пасайтирилди, деб хабар бермоқда Москва вилояти Ягона миграция маркази матбуот хизмати. 17 апрелдан бошлаб патент нархи 15,1 рублдан 11,4 минг рублга туширилди. Хориж фуқароси меҳнат қилиш учун патентни бир ойдан...\n27/04/2017 Диляна Абдуллаева Жараён, Россия хабарлари, Хабарлар.\nСўнгги хабарларга кўра, Жанубий Корея ўзбекистонлик меҳнат мигрантлари учун квоталар сонини оширишга қарор қилган. Ўзбекистон Меҳнат вазири Азиз Абдуҳакимов ва Корея Республикаси элчиси Квон Ён 22 апрел куни Корея республикасида меҳнат фаолиятини амалга ошириш учун Ўзбекистон фуқароларини танлаб олиш механизмларини такомиллаштириш масалаларини муҳокама қилдилар. Ўзбекистон Меҳнат вазирлиги матбуот-хизмати хабарига...\n26/04/2017 Диляна Абдуллаева Ўзбекистон хабарлари, Хабарлар.\nДиляна Абдуллаева Россия хабарлари, Хабарлар.\n25/04/2017 Диляна Абдуллаева Маслаҳатлар, Ҳуқуқ.


Муомала даври 91 кун бўлган Марказий банк облигацияларини жойлаштириш бўйича 2021 йил 13 октябрь куни ўтказилган аукцион натижалари ҳақида маълумот - Ўзбекистон Республикаси Марказий банки\nМуомала даври 91 кун бўлган Марказий банк облигацияларини жойлаштириш бўйича 2021 йил 13 октябрь куни ўтказилган аукцион натижалари ҳақида маълумот\nЯнгиланган сана: 13 Окт 2021, 15:27\nЖорий йилнинг 13 октябрь куни Марказий банк томонидан Ўзбекистон республика валюта биржасида муомала даври 91 кун бўлган 1 млн. сўм номинал қийматга эга, умумий ҳажми 400 млрд. сўмлик 400 000 дона Марказий банк облигацияларини жойлаштириш бўйича аукцион савдолари ўтказилди.\nАукционда иштирок этиш учун 7 та тижорат банкидан жами 393,00 млрд. сўмлик пул маблағлари келиб тушди. Шундан, 400 000 дона облигацияни сотиб олиш учун 386,53 млрд. сўм ҳажмидаги рақобатли буюртманомалар таклиф этилди.\nАукцион давомида 400 000 дона қимматли қоғозлар 386,53 млрд. сўм қийматида жойлаштирилди (чиқарилиш умумий ҳажмининг 100 фоизи).\nАукцион натижаларига кўра, қимматли қоғозларнинг ўртача тортилган даромадлилиги йиллик 13,98 фоизни, минимал даромадлилик даражаси -13,95 фоизни ва чегириш нарх бўйича максимал даромадлилик даражаси - 13,99 фоизни ташкил этди.


АҚШ элчихонаси виза тўлови бўйича ўзбекистонликларга мурожаат қилди - Darakchi\nЖАМИЯТ 26.11.2019, 19:46\nТеглар: АҚШ, виза\nАҚШнинг Ўзбекистондаги элчихонаси виза олмоқчи бўлган фуқароларга айрим муҳим маълумотларни эслатиб ўтди.\n«АҚШ визасига тўланадиган маъмурий тўлов фақатгина АҚШ долларида қайтим талаб қилмайдиган купюраларда қабул қилинади.\nЭлчихона АҚШ долларининг ҳолати бўйича қатъий талаблар ўрнатган. Кир, зарар етказилган, йиртилган, чизилган, муҳрланган ва 1997 йилдан аввал муомалага чиқарилган купюраларни тўлов учун қабул қилмайди.\nТўлов талабларига риоя қилмаган мурожаатчилар суҳбатга киритилмаслиги мумкин ва кейинги кунга такроран суҳбатга ёзилишлари керак бўлади», — дейилади хабарда.\nЎзбекистон Республикаси Президенти Шавкат Мирзиёев АҚШ Президенти Доналд Трампга мактуб йўллади. Мазкур мактубда “Лас-Вегас шаҳрида кўплаб инсонлар ҳалок бўлишига олиб келган тинч аҳоли оммавий ўққа...\nЎзбекистон Республикаси Президенти Шавкат Мирзиёевнинг Америка Қўшма Штатларига ташрифи доирасида 20 сентябрь куни Нью-Йоркда Ўзбекистон – АҚШ бизнес форуми бўлиб ўтди. Ўзбекистон Республикаси Инвестициялар бўйича...


Тайёргарлик давом этмоқда, таркибда янгилар бор | "NAVBAHOR" FUTBOL JAMOASINING RASMIY WEB SAHIFASI\nТайёргарлик давом этмоқда, таркибда янгилар бор\nБугун жамоамиз Тошкентда ўтказилиши кўзда тутилган навбатдаги йиғинни бошлади. Мураббийлар штаби ҳамда футболчилар бундан бир неча соат олдин пойтахтдаги “Ўзбекистон” меҳмонхонасида тўпланишди. Жамоамиз аъзолари айнан шу меҳмонхонада икки ҳафта истиқомат қилишади. Таркибда эса кутилганидек янги футболчилар пайдо бўлди. Алишер Шоғуломов ва Ориф Мамаджановлар шулар жумласидандир. 1990 йилда туғилган Ориф Мамаджанов ўтган мавсумни Жиззахнинг “Сўғдиёна” жамоасида ўтказиб, 22 ўйинда майдонга тушиб, иккита голга муаллифлик қилганди. Маълумот ўрнида Мамаджановни ҳимоя чизиғида тўп суришини келтириб ўтиш жоиз. Алишер Шоғуломов эса ўтган мавсумда “Гулистон” шарафини 20 та ўйинда ҳимоя қилиб, ўз ҳисобига битта гол ёзиб қўйганди. 1994 йилда таваллуд топган Шоғуломов ҳужумкор ярим ҳимоячи сифатида тўп суради. Шунингдек, мурабийлар штабида ҳам ўзгариш рўй берганлигини эътироф этиш жоиз. Эндиликда Зоҳид Нурматов “Навбаҳор” мураббийи сифатида иш юритадиган бўлди. Ушбу мутахассис ўтган йили “Гулистон”да Бахтиёр Ашурматовга яқиндан ёрдам берганди.


“БОБУРНОМА” ДУНЁ ТИЛЛАРИДА - UzTV New York, Inc.\nЗаҳириддин Муҳаммад Бобурнинг шоҳ асари “Бобурнома” – темурийлар даври ўзбек классик насрининг манзур намунаси ва XVI аср бошидаги ўзбек адабий тилининг нодир ёдгорлигидир.\n«Бобурнома»нинг XVIII асрдан бошлаб ўзбек тилидан лотин, голланд, француз, немис, инглиз, рус, ҳинд тилларига таржима қилиниши тасодифий ҳол эмас. У форсчага Акбаршоҳ саройида уч марта таржима қилиниб, шулардан энг муваффакиятлиси Байрамхоннинг ўғли Абдураҳимхон томонидан 1589 йил қилинган таржимадир. Аврангзеб замонасида “Бобурнома” нинг эски ўзбек тилидан қайта кўчиртирилган бир нусхаси фан оламида «Ҳайдарабод нусхаси» номи билан машхурдир.\nУшбу ёдгорликнинг энг қадимги ва мўътабар қўлёзмалари XVI асрнинг охирги чорагига мансуб бўлиб, Абдураҳимхоннинг форсча таржимасида бизгача етиб келган. Улар Акбарнинг сарой кутубхонасида етишган ҳинд миниатюра санъатининг усталари томонидан ишланган расмлар билан зийнатланган. Шундай қўлёзмалардан ҳозирги пайтда икки тўлик нусхаси мавжуд бўлиб, бири Лондондаги Британия музейида кўчирилиш тарихи кўрсатилмаган ҳолда сақланмоқда.\nНью Делидаги Миллий музейда сақланаётгани 1598 йили кўчирилган. «Бобурнома»нинг XVI аср оҳирида кўчирилиб, ҳозирда эса йўколиб кетган яна бир нусхасидан йиртиб олинган қисми Москвадаги Шарқ халқлари маданияти музейининг мулки ҳисобланади. Унга бағишланган алоҳида миниатюралар ҳам бор. Бу миниатюралар 1960 йили санъатшунос профессор С.Тюляев томонидан Москвада нашр этилган.\n«Бобурнома» Европада дастлаб 1705 йилда Витсен таржимасида голланд тилида чоп этилган. Лекин сал олдинроқ 1697 йили француз шарқшуноси Бартоламе Эрбало Моленли «Шарқ кутубхонаси» қомусидаги «Бобур ёки Бобар» номли мақоласида Алишер Навоий ва Заҳириддин Муҳаммад Бобур тўғрисида илк бор маълумот берган эди.\nБобур ҳаёти ва ижоди, «Бобурнома»ни ўрганишда, унинг кенг тарғиб қилишда француз шарқшуносларининг муносиб улушлари бор.\nА.де Лонперие, А.Ж.Клапрот, Ж.Дранжете француз бобуршунослик мактабининг атоқли намояндаларидир. Паве де Куртейл 1871 йилда «Бобурнома»ни биринчи бўлиб асл нусха тилидан французгача мукаммал таржима қилди.\nАсарни ўрганишда немис олимлари ҳам ҳисса кўшганлар. 1810 йили шарқшунос, сайёҳ олим Юлиус фон Клапрот томонидан «Бобурнома»даги Фарғона водийси тасвири қисми немис тилига таржима қилиниб, «Осиё адабиёти, тарихи ва тилшунослиги архиви» китобида Петербургда чоп этилди. 1828 йили Лейпцигда А.Кайзер Жон Лейден ва Уильям Эрскинларнинг инглизча таржимасини қискартирилган ҳолда немис тилида нашр эттиради.\n«Бобурнома»ни ўрганишда инглиз шарқшуносларининг роли бениҳоя катта бўлган. Инглиз шарқшунослари Бобур Мирзо шахсияти, шунингдек, унинг шоҳ асарига ХIХ асрнинг бошларидан қизиқа бошладилар.\nЖон Лейден ва Уильям Эрскинларнинг 1826 йилда «Бобурнома»нинг инглизча таржимаси чоп этилди. У нафақат инглиз тилида, балки Европада амалга оширилган биринчи тўлиқ таржима эди.\n«Бобурнома»ни ўрганишда рус олимлари ҳам муносиб хисса кўшганлар. Бу ишни араб тилининг йирик билимдони Георг-Якоб Керр бошлаб берган. У эски ўзбек тили бўйича билимини такомиллаштириш мақсадида китоб қўлёзмасидан нусха кўчира бошлаган ва 1737 йилда бу ишни ниҳоясига етказган. Бу қўлёзма 420 варақдан иборат бўлган. Фанда мазкур нусхани «Керр нусхаси» деб аташади.\n«Бобурнома»нинг асрлар давомида турли миллат ва элатлар томонидан қизиқиб ўрганилиши, таржима қилиниши ҳамда қайта-қайта нашр этилиши, бир томондан, ушбу асарнинг комусий ва ҳаққонийлигидан бўлса, иккинчи томондан, улуғ ватандошимиз қаламига мансуб шоҳ асарнинг жаҳон маданияти хазинасидаги бебаҳо дурдона эканлигини эътироф этиш демакдир.


"Отнинг ўлими итнинг байрами"ми? » Фаровон юрт\nМақоламнинг сарлавҳасини нега бундай деб номлашимга қизиқаётган бўлсангиз керак-а?\nУлуғ адибимиз Абдулла Қаҳҳор таъбири билан айтганда, бу мақол бугунги кундаги айрим "қаҳрамонларимиз"га тўла мос келади. Айни даврда биз ҳам дунё ҳамжамияти қатори пандемия шароитини бошдан кечиряпмиз. Бу касаллик дунёда қанча инсонларнинг бевақт ўлимига сабаб бўляпти. Иқтисодиётнинг пасайишига, хақларо туризмга, миллатлараро муносабатларга ва шу каби бир қатор соҳаларга ўзининг анчагина салбий таъсирини ўтказишга улгурди.\nЮртимизда карантин эълон қилиниб, кўплаб чекловлар ўрнатилди. Қанча юртдошларимиз уйида ишсиз қолди. Мана шундай оғир шароитда халқни қўллаб-қувватлаш ўрнига, ўз манфаатини кўзлаб, виждонига қарши бораётганлар ҳам йўқ эмас, орамизда. Бу борада эса ҳайдовчилар анча “фаол”. Кечагина давлат томонидан белгиланган нархлар асосида фаолият юритаётган ҳайдовчилар бугун асоссиз равишда йўл кира ҳақини ошириб юборишди. Одамлар эса манзилига етиш учун улар қўйган икки, уч баробар нархга ҳам иложсиз кўнишяпти. Халқнинг бошига дард тушса, ундан фойдаланиб қолиш инсонийликданми?!\nФақат ҳайдовчилар эмас, айрим дорихоналар, савдо шохобчалари, сотувчилар ҳам яхшигина даромад ишлаб олишди. Авваллари 400+-500 сўмга сотилган ҳимоя ниқоблари, эндиликда, 2500 сўмга пулланмоқда. Майли, азиз юртдошлар, бу кунлар ҳам ўтиб кетар, ёруғ кунлар ҳам келар. Юртимизда яна ҳаёт қайнайди. Лекин сизлар Виждонингиз олдида, Хақл олдида жавоб беролсангиз бўлгани...\nҚувонарлиси шундаки, юртимизда саховатпеша инсонлар ҳам талайгина. Улар қўлидан келганича халққа кўмак бериб, оғирини енгил қилиб, савоб йўлида саховатли ишларни амалга оширишди ва айрим шахсларга ҳақиқий ибрат намунасини кўрсатишди. Бундай солиҳ амаллар, албатта, мукофотланади. Одил юртбошимиз таъкидлаганларидек: "Савоб ишни ҳар ким ҳар кун қилмоғи керак".\nМен бу гапларим билан кимларнидир қораламоқчи эмасман. Шунчаки айримларни инсофга чақиряпман, холос. Бу менинг фикрим. Хулоса эса, ўзингизга ҳавола, азизлар.\nУрДУ академик лицейи ўқувчиси.\nAdmin. Жойлаштирган санаси: 22-06-2020, 12:56\nАсосий сахифа » "Фаровон юрт" газетаси » "Отнинг ўлими итнинг байрами"ми?


Зидан: ПСЖ Роналдудан эҳтиёт бўлиши лозим\n11 февраль, 2018, 12:10\nМадриднинг “Реал” клуби устози Зинедин Зидан кеча бўлиб ўтган “Реал Сосьедад”га (5:2) қарши баҳсдан сўнг жамоа ҳужумчиси Криштиану Роналду ҳақида илиқ фикрлар билдириб ўтди. У бундан ташқари ПСЖга қарши ўйин ҳақида ҳам гапириб ўтди.\n“Мен чоршанба куни ПСЖга қарши кимлар майдонга тушишини аниқлаб олдим. Лекин, ҳозирча бу ҳақда гапиришни истамайман.\nСизлар мендан Роналдунинг ўйинидан ҳавотирга тушмаётганим ҳақида сўраган эдингиз. Бугун у 3та гол урди. Биз у ҳар доим гол уриш истагида бўлишини биламиз, шундай экан ПСЖ эҳтиёт бўлиши керак”, - дейди Зидан.\nЭслатиб ўтамиз, “Реал” ҳамда ПСЖ жамоалари ўртасидаги баҳс 14 февраль куни Тошкент вақти билан соат 00:45да старт олади.


Ўзбекистонлик ўқувчи халқаро олимпиадада ғолибликни қўлга киритди\nЖорий йилнинг май ойида Ўзбекистонлик “Wunderkind Study” мактабининг 5-синф ўқувчиси Рустам Муҳаммаджонов “HIPPO” халқаро инглиз тили олимпиадасида ғолиб бўлди.\nВатанимиз Ўзбекистон шарафини ҳимоя қилган ўқувчилар Рустам Муҳаммаджонов ҳамда Рамиз Зоҳрабовларга келгусида бундан-да улкан зафарлар ёр бўлишини тилаб қоламиз.\nТаъкидлаб ўтиш керакки, жорий йилнинг 3 май куни Президентимиз Шавкат Мирзиёевнинг “Иқтидорли ёшларни аниқлаш ва юқори малакали кадрлар тайёрлашнинг узлуксиз тизимини ташкил этиш чора-тадбирлари тўғрисида”ги қарори қабул қилинди. Мазкур қарорга кўра, Халқ таълими вазирлиги тузилмасида 14 та штат бирлигидан иборат Фан олимпиадалари бўйича иқтидорли ўқувчилар билан ишлаш департаменти ташкил этилади. Мазкур департамент мамлакатимизнинг билимли ёшларини халқаро мусобақа ҳамда олимпиадаларга тайёрлаб боради. Эслатиб ўтамиз, ушбу департаментга ишга жойлашиш истагида бўлган номзодлар ўз резюмеларини www.ish.uzedu.uz сайтига жойлаштиришлари мумкин.